EDURNE MARTIARENA ETA IDOIA KARRERA GARAILE : KIROLETIK\nEDURNE MARTIARENA ETA IDOIA KARRERA GARAILE\n06 Eka, 2021\nHondarribiako Emakumezkoen VI. Pala Txapelketa Edurne Martiarena eta Idoia Karrera bikoteak bereganatu du. Emeki Elkarteko antolatzaileen iritziz, txapelketa “ahaztezina” izan da.\nAzken hilabetean, Emeki Elkarteak antolatutako Hondarribiko Emakumezkoen VI. Pala Txapelketak larunbatero bete du Soroetako pilotalekua. Hain zuzen ere, asteburu honetan, final erdiak eta finala jokatuta, txapelketa amaierara iritsi da. Lehiaketa bikain baten ostean, txapela Behe Bidasoa eskualdean geratu da; izan ere, Edurne Martiarenak eta Idoia Karrerak osatzen duten bikote irundarra bilakatu da txapeldun.\nFinal erdiak Xole eta Mirari Etxegiak eta Maite Mariezkurrena eta Izaskun Ayorga bikoteek hasi dituzte. Lehen bikotea, orain artean txapelketako sendoenak izan dira eta faboritoak ziren finalerako lehen txartela eskuratzeko. Goizuetako ahizpak pasaden edizioko txapeldunak izan ziren eta titulua errepikatu nahian, garaipena eskuratzera irten ziren pilotalekura. Maite eta Izaskun ez ziren kikildu, baina Goizuetako bikoteak indar eta bertute gehiago erakutsi zuten. 15-6 mendean hartu zituzten Maite eta Izaskun eta txapelaren borrokan bete-betean sartu ziren.\nBigarren neurketan, Edurne Martiarena-Idoia Karrera eta Edurne Osa-Amaia Gonzalez bikoteak nor baino nor gehiago aritu ziren. Txapelketako hirugarren jardunaldian aurkariak izan ziren; hortaz, bakoitzaren ahuleziak eta indarguneak bikain ezagutzen zituzten. Txapelketa osoan zehar, bi bikoteak eskarmentu handikoak direla demostratu dute, baina larunbatean, batek soilik lor zezakeen finalerako sailkapena. Edurnek eta Idoiak azkarrago jokatu zuten eta aise erdietsi zuten garaipena, 15-4.\nFinalaren aurretik, Hernaniko Pilota Eskolako pilotariek erakustaldia eskaini zuten Soroetan. Aurtengo edizioan Pala Txapelketako partaide izan den Garbiñe Tijero entrenatzaileak bultzatuta, buruz buruko neurketa jokatu zuten Enara Maciciorrek eta Joana Tolaretxipik. Macicior iritsi zen azkarren 15.tantura eta lagun arteko neurketa izan bazen ere, bien artekoa lehia estua izan zen (15-12).\nFinal handian aurtengo txapelketan tantu gehien batu dituzten bi bikoteak neurtu zituzten indarrak. Txapelketako azken neurketa 15 puntura jokatu beharrean, garaipena eskuratu nahi zuen bikoteak 20.kartoira iritsi behar izan zuen. Hasiera-hasieratik, Edurne Martiarenak eta Idoia Karrerak osatzen duten bikotea jarri zen aurretik markagailuan. Goizuetako ahizpei zaila egin zitzaien Behe Bidasoa eskualdeko bikoteak ezarri zuen pilotakaden erritmoa berdintzea eta denbora guztian atzetik mantendu ziren. Soroetako pilotalekura bertaratu zirenek gogotik disfrutatu zuten neurketarekin, tantu zirraragarriak ikusteko beta egon zen. Gauzak horrela, Martiarenak eta Karrerak eskuratu zuten Hondarribiako Emakumezkoen VI. Pala Txapelketako txapela.


abendua 2007 – Ergeletan ergelenak\nHilabetea: abendua 2007\nEuskal Herria vs. Euskadi\n2007(e)ko abenduaren 26a\nGazapo (huts) polita atera zitzaion aurreko igandeko Serio Demonion, Juan Kruz Lakastari. Euskal Herriko [sic] eta Kataluniako selekzioek larunbatean jokatuko duten partidaren karietara ESAITek egin duen iragarkia hizpide zuen Lakastak, eta, marrazki bizidunen sinopsia deskribatzen ari zela, zera idatzi zuen (eta hala argitaratu genuen): “Euskal Herriko eta Euskadiko selekzioen arteko partida hastear da”.\nEta, benetan, egunotako adierazpen sorta entzunda, badirudi bi izenen arteko partida izanen dela, eta kataluniarrak ikusle moduan etorriko direla. EAJ, nonbait, sutu egin da bere selekzio kutunari izena aldatu diotelako (ez ahantzi, gero, jeltzaleek dutela “euzkadi” hitzaren kopirraita). Horren argigarri, Jose Ramon Garai Eusko Jaurlaritzako Kirol Zuzendariak gaurko BERRIAn bota dituenak.\nBatzuei aurrerapausoa iruditu zaie mutilen futbol selekzioari izena aldatu izana. Ezkorren taldean sartuko naiz ni. Euskadiko Futbol Federazioak kudeatzen duen selekzio autonomikoari “Euskal Herria” izena jartzea atzerapausoa izan baitaiteke inoiz benetako Euskal Herriko selekzio bat izatea nahi dutenendako.\nAurreko bi urteetako esperientzia eskasa ikusita, aurten, Nafarroako Futbol Federazioa ez da ausartu Nafarroako selekzio autonomikoaren partida antolatzen. Baina, hurrengo urteetarako, erraz-erraz jarri diegu erregionalisteei Nafarroa Euskal Herria ez dela irudikatzeko modua. Horretarako, nahikoa dute egun berean Nafarroako selekzioaren partida antolatzea. Euskal Herriko selekzioaren partida San Mamesen, eta Nafarroako selekzioaren partida Sadarren. Ai, ai, ai, ai….\n“Euskadi” hitza Nafarroan saltzerik ez dago. Nafar gehienendako, Eusko Jaurlaritzak kudeatzen duen lurraldea izendatzeko balio du Euskadi hitzak. “Euskal Herria” hitzari dagokionez, duela ez asko arte, erregionalistek beraiek onartzen zuten hitz hori. Aingeru Epaltzak Bezperaren bezpera bere azken liburuan gogorarazi duenez, Jose Javier Uranga Diario de Navarrako garai bateko zuzendariak behin baino gehiagotan idatzi zuen “Nafarroa Euskalerriaren bizkarrezurra” zela (eta ez zela inoiz Euxkadiren parte izanen).\nOrain ez du “Euskal Herria” hitza erabiltzen; demonizatzeko ez bada. Eta, bide berean, Iru\nOlentzerok irabazten duelarik, gaizki\n2007(e)ko abenduaren 18a\nBizarzuriren erakusleiho gorria\nSAKELAKO TELEFONOEN GEHIEGIZKO ERABILERA\nAmeriketako Fisioterapeuten Elkarteak erran du handitu direla aparatu elektronikoen erabilerak eraginiko lesioak. Batez ere, erpuruan eta garondoan izaten diren minak. Diotenez, mezu gehiegi idazteagatik eta pantailari gehiegi begiratzeagatik sortzen dira min horiek.\nAzanzak eraman du saria\n2007(e)ko abenduaren 14a\n2008ko Nafarroako aurrekontuen proiektuan 58.842 euro gorde dituzte Euskararen Nafar Institutuko “goi karguen soldatarako”. Pentsatzekoa da, beraz, horixe izanen dela Enaiko zuzendariak eramanen duen urteko soldata gordina. Atzo egin zuen Azanzak lehen agerraldia. Honatx bere hiru aipu:\n1) [nolabaiteko menia eskatuz] “Hiru hilabete horiek behar ditut, Enai ezagutzeko. Orduan hasiko gara proiektuekin lanean”. [Lehenago lanean hasten badira ere, ez da deus gertatuko. Izan ere, irailaren 12an aurkeztu zuten Enai ofizialki, eta, ondotik, hiru hilabete behar izan dituzte horko zuzendaria aurkitzeko. Beraz, hiru hilabete gehiago eskatzea, gehiegitxo, ezta?]\n2) “Euskararen Legearekin ibili behar dugu. Baina hori aitortuta, esan behar dugu aukerak badaudela legearen barruan lan egiteko”. [Xabier Azanza Nafarroako Ikastolen Elkarteko lehendakaria zela, hortxe ibili ziren ikastoletakoak, Perez-Nievasekin negoziatzen, eremu ez euskaldunean dauden ikastolen egoera normalizatzen, legeztatzen. Eta lortu, lortu egin zuten. Duela ez asko, gainera. Eta, horretarako, alde batera utzi zuten Euskararen Legea. Xabier Azanzak, beraz, badu eskarmenturik Euskararen Legea aparte utzita, euskararen alde lan egiteko. Orain ere horrela jokatuko du, ala bakar-bakarrik Euskararen Lege murritzaren barnean mugituko da?]\n3) “Ez dut uste Institutuak denen laguntza lortuko duela. Beti egongo da gutxiengo bat, bultzatzeko prest egongo ez dena”. [UPNz ari da, ezta?]\nETA PEREZ-NIEVASEK, GOLA\nEderki egin dugu barre, azkenaldian, Nafarroako Gobernuaren kontura. Enaiko zuzendariaren bilaketa latza dela eta, barregarri gelditu baita Gobernua. Ekintza zehatzetan gauzatu ez bada ere, nolabaiteko pultsua egon da Nafarroako euskalgintzaren eta Gobernuaren artean. Euskaltzaleen artean “morbo” eta jakinmin handia egon da, ikusteko zein ausartuko zen orain arte euskaltzaleen kritikaren jo muga izan den Gobernuarekin lan egiten. Eta barre ederrak entzun dira Perez-Nievasek honengana eta harengana jo eta ezezkoa jaso duela jakiterakoan.\nBaina Perez-Nievasek Nafarroako Ikastolen Elkarteko lehendakaria lortu du. Hiru hilabeteko luzapena izan duen partidan, Perez-Nievasek gol ederra sartu du, partidaren bukaeran.\nOharra: Bai, dirudienez, gurean ez da “ENAI” idatzi behar, baizik eta “Enai”. Akronimoa baita, eta ez siglak.\n2007(e)ko abenduaren 4a\nGaizki zenbatu ez badut, gaur 83 egun dira Euskararen Nafar Institutua ofizialki aurkeztu zutela. Eta oraindik ez dute haren zuzendaria aurkeztu. Aurrekoan, Mikel Aranburu Zudaire hautagaiaren harira sortu zen kalapita dela eta, Perez-Nievas Hezkuntza kontseilariak erran zuen hiru hautagai zituela, eta abenduaren erdialdera jakinaraziko zuela izena. Gutxi falta da, beraz. Olentzerok ekarriko ahal digu ENAIko zuzendaria!\nBORTZ URTE GEROAGO AGERTU DA\nENAIko zuzendariaren bila eta bila, eta ezin aurkitu. Aldiz, bertze batzuk haien kabuz agertzen dira. John Darwin kartzelazaina, adibidez. Hartlepool-en (Ingalaterra) desagertu zen, 2002ko martxoan, bere kanoarekin bueltatxo bat ematera joan zelarik. Aurrekoan, Londresko polizia etxe batean agertu zen, eta “Kaixo, John Darwin naiz” erran zuen. Eta duela bortz urte, desagertu aitzin, zer erran ote zion emazteari?: “Darling, kanoan bueltatxo bat ematera noa! Oraintxe nator”. Emaztea, noski, senarra itxaroteaz aspertu, eta Australiara joan zen bizitzera.\nYETI IKUSI DUTE\nZehatzago, Yeti ikusi dutela erran du Nepalgo eta AEBetako esploratzaile talde batek. Eta zehatzago oraindik, Yetiren oinatzak ikusi dituztela erran dute, Everesten magalean. Halakoak, badakizue, beti Everesten magalean ikusten dituzte.\nKontua da telebistarako dokumental bat grabatzera joan zirela hara. Yetiri buruzko dokumentala da. Eta, hara non, astebetean, lau oinatz ikusi dituzte. Zerbaiten bila joan eta zerbait hori aurkitu. Ez dago gaizki. Azkenaldian, badirudi errazagoa dela Yetiren arrastorik aurkitzea, ENAIko zuzendaria aurkitzea baino.\nPERE NAVARRO, LASTERREGI\nEspainiako Trafiko Zuzendaritza Nagusiko Pere Navarroren auto ofiziala lasterregi zihoala harrapatu dute. Antena3 telebistako saio batekoak haren autoaren atzetik joan dira. Lasterregi ote zihoan ikusi nahi zuten. Eta, noski, aurkitu nahi zuten hori aurkitu zuten. Minutu eskas batzuetan ikusi zuten nola abiadura muga gainditu zuen autoak. Pere Navarrok ez du gida baimenik, eta berak ez du gidatzen. Beraz, Navarroren txoferra izan zen lasterregi zihoana. Baina nola zabaldu dute albistea? Bada, Pere Navarrok legea hautsi duela erranez. Nolanahi ere, badakizue… “Ez egin apezak erraten duena, egiten duena baizik. Ez egin medikuak (Pere Navarrok) egiten duena, erraten duena baizik”.\nTXINATIK DATOR NOTIZIA


Aieteko parkeko natura, magia eta historian murgilduko dira haurrak | Aiete – Lantxabe – Katxola – Ayete\nAieteko parkeko natura, magia eta historian murgilduko dira haurrak\nLargabista eta Marisorgin, Aieteko parkean.\nIrrien Lagunak klubak Aiete kultur etxearekin elkarlanean ‘Natura maitatuz’ ekimena abian jarri du\n«Largabista, zer da natura?», «Etorri nirekin eta begiratu ingurura!», «Baina Largabista, zergatik dago basoan halako isiltasuna?», «Zuhaitzak isil-isilik daude gu hemen gaudelako», «Baina Largabista, nork jarri zuen gortina bat ilun-iluna izarretan?», «Sorginek nahiago dutelako gauez hegaz egitea». Irrien Lagunak klubeko Largabista eta Marisorgin pertsonaien solasaldi baten hitzak dira. Aieteko parkean dabiltza hara eta hona naturan murgilduta. Haurrekin ere bertako natura eta historia partekatu nahi dute, eta bisita bereziak prestatu dituzte: Natura maitatuz. Irrien Lagunak klubak Aiete kultur etxearekin batera elkarlanean antolatutako ekimen berria da.\n«Donostiako zuhaitz zaharrenak Aieten daude, parkean. Askotarikoak dira, gainera: pagoak, urkiak, haritzak, lizarrak, sekuoiak, magnolioak, gingkoak, araukariak, gaztainondoak, pagoak… Aieteko kultur etxeak izugarrizko arrakasta izan du ireki zenetik. Askok ezagutzen dute jada, eta parkea bera ere bai. Ezagutza horretan sakontzea da gure asmoa», azaldu du Nerea Txapartegik, kultura zinegotziak.\nUrriaren 15ean eta azaroaren 5ean bisita didaktikoa egingo dute. Aietera hurbiltzen diren haurrekin egingo dute bisita Largabistak eta Marisorginek. Kalejiran, jolasean, kantuan, eta dantzan murgilduko dira basoan: «Aieteko zuhaitzak eta natura ezagutuz, maitatuz eta sentituz ohartuko dira zuhaitzak, garaiak zein txikiak, zaharrak zein gazteak, urrutitik etorritakoak zein bertakoak haien lagunak direla».\nMarta Ibañezek Aiete kultur etxeko zuzendariak azaldu du nola prestatu duten ekimena: «Jakoba Errekondo paisajista eta agronomo usurbildarrak aztertu du parkearen natura, eta proiektuaren antzezlana eta musika Irrien Lagunak klubak ondu du. Ordu beteko bisitak izango dira. Lau urtetik gorako neska-mutilentzat prestatutako ikuskizuna izango da». Joxe Mari Agirretxe Porrotx, Irrien Lagunak klubeko kidearen iritziz: «Euskaratik, alaitasunetik eta balio pedagogikoetatik jaiotako ekimena da».\nLargabista basozaina izadiaz eta ekologiaz arduratzen da. Zuhaitz ederrak eta Aieteko hamaika bitxikeria ezagutzera eramango ditu haurrak. Marisorgin, berriz, Largabistaren aspaldiko laguna da. Sorgin maitagarria eta naturzalea da. Zuhaitz eta landareen magia erakutsiko duZuhaitzetan gordetzen de magia eta sekretuak erakutsiko ditu. Beraiekin ere mintzatuko da: «Zuhaitzak dira oinarria, baina ez dugu non gauden ahaztuko. Parkearen inguruan ere badute zer ikasi haurrek», argitu du ALex Tellok, Irrien Lagunak klubeko kideak.\nTxantxak, musika, trikitixa, txirula, txalaparta… «Ondo pasatzeko eta ikasteko ibilbidea antolatu dugu. Proiektu honek gugan eragin duen ilusioa partekatu nahi dugu. Orduz geroztik dena desberdin ikusten baitugu; beste kolore batekin ikusten dugu Aieteko parkea. Atsegina da, aberasten gaitu, eta hori zabaldu nahi diegu haur, gazte eta gurasoei», gaineratu du Tellok.\nLarunbatean jarriko dute abian ekimen berria. Bisitek arrakasta lortuz gero, emanaldi gehiago egiteko asmoa agertu dute; baita jarduera beste herrietara zabaltzeko asmoa ere. Sarrera doakoa izango da; eta gonbidapenak Aiete kultur etxean bertan eskuratu beharko dira.\nNatura maitatuz. Urriaren 15ean eta azaroaren 5ean. 12:00etan eta 17:00etan. Euskaraz. Aiete kultur etxean. Sarrera doan.\nNork Nerea Lizarralde 2011/10/11\nEsta entrada fue publicada en Sin categoría el 12 octubre 2011 por Lantxabe.\n← Democracia Real Ya de San Sebastián; sábado 15 de octubre «Unidos por un cambio global» →


4Gune Klusterrak Hannover Messen parte hartu du – 4GUNE\n4Gune Klusterrak Hannover Messen parte hartu du\n4Gune 25 apirila, 2018\nIndustria azoka garrantzitsueneko euskal estrategia publiko-pribatuaren presentzia sendotu egin da teknologia guneen, startupen, unibertsitate sistemaren klusterraren eta lanbide heziketaren parte hartzeari esker.\n“The science, engineering, and technology higher education cluster of the four Basque universities: how to organise the Basque Country University System to improve learning, training, and research increasing added value around the Industruy 4.0 challenges”\nBasque Industry 4.0 eduki berriekin eta estrategia irmo eta finkatu batez itzuli da Hannover-en apirilaren 23tik 27ra egindako Feria Hannover Messera, Europako industria azoka garrantzitsuenera. Arantxa Tapia Ekonomiaren Garapeneko eta Azpiegituretako sailburuak eta Manu Salaverria Industry 4.0ko Gidaritza Taldeko Zuzendariak parte hartze horren detaileen berri eman dute: postu bat egongo da eta, bertan, EAEko teknologia guneek industriarako, Bind 4.0 azelerazio programarakoeta pertsonen prestakuntzarako garatutako teknologien adibide fisikoak erakutsiko dituzte. Iazko azokan, Basque Industry 4.0ren nazioarteko aurkezpena egin zen eta aurten, berriz, sendotu egin da, munduko eszenategi onenetako batean.\n89 LovesLove Noticias No Comments\nPrevious PostBio industriaren laugarren topaketa


Prebentzioa eta osasuna « BAM Begoñako Andra Mari Irakasleen Unibertsitate Eskola\nBAMek IMQ Prevención eta Mutualiarekin lan egiten du Lan Osasun eta Higienearen arloan eta Laneko Ergonomiaren arloan dagoen legediaren eskakizunak betetzeko.\nPrebentzio zerbitzu honek larrialdietako jarduera-protokoloari buruzko prestakuntza teoriko-praktikoa eskaintzen die BAMeko ikasleei. Prestakuntza hori honetan datza:\nTeoria mailako prestakuntza: ikasturte akademikoaren hasieran, harrera jardunaldietan, prestakuntza saio bat egiten da unibertsitate-eskolara sartu berri diren ikasleekin. Ikastetxearen egitura arkitektonikoa nolakoa den azaltzen zaie (eraikinaren sarbideak eta irtenbideak), eta, era berean, Jarduera Protokoloaren berri ematen zaie. Hasierako hartu-eman honen helburua hauxe da: ikasleek protokolo baten aplikazio egokiak duen garrantziaren kontzientzia hartzea, bai gure unibertsitate eskolan, bai etorkizunean euren lanbidean ere, Lehen Hezkuntza eta Haur Hezkuntzako ikastetxeetan.\nPrestakuntza praktikoa: ikasturte guztietan ebakuazio-simulakro bat egiten da, gutxienez. Ekintza honek helburu bikoitza du: batetik, harrera-jardunaldietan jarduera-protokoloari buruz hartu diren ezagutzak praktikan jartzea; bestetik, jarduera-protokoloaren ebaluazioa egitea, eta, emaitzen arabera, gure Zentroaren beharretara egokitzea.\nBAMeko langileek (irakasleak eta gainerako langileak) larrialdietako jarduera-protokoloa ezagutzen dute. Ezagutza hori bermatzeko, langile berriei beharrezko dokumentuak ematen zaizkie, eta urtean zehar prestakuntza saio teoriko-praktikoa egiten da, jardunbidea berrikusteko.\nHorren guztiaren helburua hezkuntza komunitateko kide guztien segurtasuna bermatzea da, bai eta larrialdi egoeran parte-hartze eraginkorra izateko gaitasunak lortzen laguntzea ere.\nPrebentzio zerbitzua ez ezik, BAMen, osasun arloko konpromisoa ere badugu, eta, horregatik, Deustuko Unibertsitateko Osasuneko Plan Zuzentzailean parte hartzen dugu. Horrela, Red Española de Universidades Saludables (REUS) delakoa osatzen dugu, eta hainbat jarduera martxan jarri eta bultzatzen dira, besteak beste, arlo hauetan: Elikadura, ariketa fisikoa, osasuna bultzatu eta prebenitzea, ergonomia eta psikosoziologia.


AUZITEGI KONTITUZIONALAK KONSTITUZIOAREN KONTRAKOA JO DU ELIZA OHZ ORDAINTZERA BEHARTZEN ZUEN LEGE NAFARRA | RELIGIÓN EN NAVARRA ERLIJIOA NAFARROAN\n← EL TRIBUNAL CONSTITUCIONAL DECLARA INCONSTITUCIONAL LA LEY NAVARRA QUE OBLIGABA A LA IGLESIA A PAGAR EL IBI\nDEMAGOGIA EN EL PARLAMENTO DE NAVARRA →\nAuzitegi Konstituzionalak Konstituzioaren kontrakoa jo du Eliza bere higiezin guztiengatik -kultura bideratutakoengatik ezik- OHZ (Ondasun Higiezinen Gaineko Zerga) ordaintzera behartzen zuen lege nafarra. Gobernu zentralak Konstituzionalaren aurrean lege horren kontrako helegite bat aurkeztu zuen. Aurreko uztailan auzitegi horrek geldiarazi zuen legea eta orain Konstituzioaren aurkakoa jo du Eliza Katolikoarekin eta Elkarte Ebanjelikoekin, israeldarrekin eta islamiarrarekin sinatutako akordioak urratzen dituelakoan.\nEstatuak, bere helegitean, aurreko martxoan Nafarroako Aldizkari Ofizialan plazaratutako foru arauak «Estatuak Eliza Katolikoarekin, Elkarte Ebanjelikoekin, Israeldarrekin eta Islamiarrarekin dituen konpromisoak betetzen ez dituela» irizten zuen.\nGobernu zentralaren arabera, «zehazki, foru legeak «kultura bideratutako ondasunak» soilik sartzen ditu OHZren salbuespenaren barruan, aipaturiko konpromezuek beste ondasun batzuk salbuesten dituenean».\nAurreko martxoan, Nafarroako Legebiltzarrak UPNren eta PPNren kontrako bozkekin, Erlijio-konfesioek kultura ez bideratutako ondasunengatik OHZ ordain zezaten PSNk eta I-Ek planteatutako Tokiko Hazienden Legearen moldaketa onartu zuen. Beraz, salbuespenetik kanpo irakaskuntzara, pastoraltzara edo karitatera bideratutako eraikinak gelditzen ziren.\nEspainia-Aulki Santua Akordioa urratzeagatik jarritako helegitea\nNeurriari Konstituzioaren kontra jotzeagatik errekurtsoa jarri zion uztailan Gobernu zentralak. Foru arauak «Estatuak Eliza Katolikoarekin eta Elkarte Ebanjelikoekin, Israeldarrekin eta Islamiarrarekin dauzan konpromezuak ez dituelako betetzen» hain zuzen ere.\nMinisteritzaren arabera, eztabaidaren arrazioetariko bat «bere zerga-eskumenetan Nafarroak izandako gehiegikeria da, hauek Estatuarekiko Hitzarmen Ekonomikoaren menpe baitaude eta, ondorioz, Espainiak sinaturiko Nazioarteko Akordioak eta Hitzarmenak errespetatzeko betebeharra daukate. Kasu honetan, 1979ko urtarrilaren 3an Aulki Santuarekin sinatutakoa ez da errespetatzen. Erlijio-askatasunaren Legearen arabera Elkarte Ebanjelikoekin, Israeldarrekin eta Islamiarrarekin sinatutako Akordioak (1992ko apirilaren 28an onartutako 24, 25 eta 26 Legeak) ere ez ziren aintzat hartzen.


Azpeitiko estalitako igerilekuak ezingo dira erabili hilaren 15a arte - Urola Kostako Hitza : Urola Kostako Hitza\nUdal igerilekuen eraikina.\nAurreko urteetan bezala, aurten ere mantentze lanak egiten ari dira abuztuan Azpeitiko udal igerilekuetako barruko igerilekuetan. Hori dela eta, abuztuaren 15a bitartean ezingo dira erabili estalitako sei kaleko igerileku handia zein igerileku txikia. Horregatik, Udal Kirol Patronatuko bazkideek tarte honetan Zumaiako eta Azkoitiko igerilekuak (azken hori hilaren 11ra arte) erabiltzeko aukera dutela jakinarazi du Apeitiko Udalak.\nEra berean, estali gabeko igerilekua, sauna eta gimnasia lekua irekita izango direla gogoratu du udalak. Abuztuan, igerilekuetako eraikinaren barruan eskaintzen diren zerbitzuak astelehenetik ostiralera 09:00etatik 13:00etara eta 16:00etatik 20:00etara izango dira zabalik, eta igandeetan 09:00etatik 13:00etara.


Gure kultura soziolinguistikoa (1) | Garaigoikoa\nHasiera » Sailkatu gabea » Gure kultura soziolinguistikoa (1)\nGure kultura soziolinguistikoan, hau da, gure jendartean errotuta dauden uste soziolinguistiko maioritarioetan, zer dago errotua? Oraingo honetan, batez ere, hizkuntza ohituren inguruan arituko naiz (bestelako uste soziolinguistiko asko daude hortik zehar).\nHorretarako, Pello Jauregik Irten armairutik liburutik atera duen taula bati egin nahiko nioke jaramon. Horrek, nire ustez, gutxi asko (hartu behar da aintzat aitortutako datuak direla eta, seguruenik, desbiazio bat izango dute datuek) gure kultura soziolinguistikoan errotuta dauden uste asko uzten du agerian:\nAzalpen batzuk behar ditu taula honek:\nBikoteko harremanei buruzko datuak dira honako hauek. Lasarten parte hartu zuten ahobiziek honako erabilera hauek aitortu zituzten ahobizi izaten hasi aurretik.\nLehen taulak honako hau adierazten du. Lehen letrak (Ondo edo Nahiko) ahobiziaren gaitasunari egiten dio erreferentzia. Bigarren eta hirugarren letrek, ostera, ahobizi bakoitzak aukeratutako 20 solaskideen gaitasunei egiten die erreferentzia: bigarrenak ulermenari egiten dio kasu eta hirugarrenak mintzamenari. Parentesi artean egonez gero, gaitasun oso mugatua duela adierazten du.\nHorra hor azalpenak. Orain horren gainean neuk egindako irakurketak:\nArgi ikusten da solaskideen gaitasunak eskastu ahala erabilera ere jaitsi egiten dela, nabarmen jaitsi ere. Hortaz, euskaldunok ez gaude ohituta gaitasun eskasa duen jendearekin euskarari eusteko. Gaitasuna behar bestekoa ez dela ikusi orduko, gehienok erdaretara salto egiten dugu.\nGaitasuna altua den kasuetan, euskaldunak oro har leial jokatzen dute euskararekiko (behin eta berriro agertu da datu hau kale erabileren neurketetan, batez ere Txillardegiren eredu matematikoari jarraituta): 10etik 8tan euskaraz egiten dutela esaten baitute.\nHala ere, Lasarteko ahobiziek (ez da ahaztu behar, jokaerarik euskaltzaleena duten pertsonez ari garela) aitortzen dute 10etik 1ean euskaraz egiten dutela oso gaitasun eskasa duten pertsonekin. Kopurua, agian, gehiegizkoa da, eta errealitatean txikiagoa da, baina badirudi oinarritxoa badagoela kultura soziolinguistiko hori aldatzeko.\nAste honetan, gure kultura soziolinguistikoaren zati baten berri. Hurrengo astean, hori aldatzeko bideez edo intuizioez.\nGure kultura soziolinguistikoa (2) | Garaigoikoa - […] Gure kultura soziolinguistikoa (1) […]


EUSKADI.-Joseba Jauregi psikologia irakasleak hitzaldi bat eskainiko du bihar, Donostian, EHUren ZIO bilduman oinarrituta\nJoseba Jauregi psikologia irakasleak Garuna, arimaren organoa izenburuko hitzaldia esklainiko du bihar arratsaldeko 19,00etan, Donostiako Udal Liburutegiko sotoan, Euskal Herriko Unibertsitateko (EHU) Zientzia Irakurle Ororentzat (ZIO) izeneko bilduman oinarrituta.\nEHUko iturriek jakinarazi dutenez, ZIO bildumako lehen alea izan zen Oliver Sacks dibulgatzailearen Antropologo bat Marten liburuan jorratzen diren gaien haritik, hitzaldi jakingarri eta pipertsu bat atondu du Joseba Jauregi irakasleak, giza buruaren gorabehera harrigarriak eta haiei buruzko ezagueraren bilakaera ardatz harturik.\nEz da inolaz ere aditua izan beharrik hitzaldiaz gozatzeko: aski da, hain zuzen, giza buru arrunt baten jabe izatea, eta jakingura apur bat izatea gai horretaz, azaldu dute EHUtik.\nZIO bildumak egungo ezagutza zientifikoa plazaratzen duten askotariko saiakera eder eta irakurgarriak eskaintzen ditu euskaraturik. Goi-mailako dibulgazioko liburuek osatzen dute ZIO. Atseginak dira irakurtzeko; arrakasta eta miresmena berenganatu dute beste hizkuntzetako irakurleen artean, eta aditua ez den baina egungo ezagutza zientifikoaren berri jakin nahi duen irakurleari zuzenduta daude.\nBi zuzendari ditu bildumak, EHUko Euskara Zerbitzukoak biak: Juan Garzia Garmendia eta Itziar Laka Mugarza. Liburuarekin batera, liburuaren gaiari loturiko material gehigarriak dakartza ale bakoitzak CD-ROM batean.\nEgungo ezagutza zientifikoaren erakusgarri diren irakurgai bikainenak euskaraz ematea da ZIO bildumaren helburu nagusia. Horrez gain, euskarazko prosa zientifikoa finkatzen lagundu nahi du. Jakintza-arlo askotako ikasleentzat eta unibertsitatetik kanpoko jendearentzat erakargarri diren espezialitate-itzulpenak eskaintzen ditu ZIOk, beren kalitateagatik erreferentzia moduan erabil daitezkeenak. Bizkaiko Foru Aldundiaren diru-laguntzari esker kaleratzen da ZIO bilduma.


Euskal Herriko arazo nazionala eta sozialak ulertzeko beharrezkoa dela uste dugu PNVk bere sorreratik defendatutako politika aztertzea, azken finean herri hau zapaltzen eta traizionatzen pasa baitu bere historia guztia, gutxi batzuen interes ekonomikoak babesteagatik. Mundu guztiko nazio zapalduetako burgesien moduan euskal burgesiak eta hau ordezkatzen duen PNVk, herri honen eskubide demokratiko nazionalak ez dituzte inoiz benetan defendatu, multinazional eta bankuen irabaziak guztiaren gainetik jarriz. PNVk sortu zenetik Euskal Herriaren eskubide demokratikoak demagogikoki ustiatu ditu bere negozioak egiten jarraitzeko, herritarren aurrean erakunde nazionalista moderatu baten moduan aurkeztuz. Baina burges nazionalisten nazionalismoa poltsikoa hasten zaien tokian amaitzen da. Ikusi besterik ez dago aurrera eramaten ari diren pribatizazioak, errekorte sozialak... hainbeste “maite” duten herriaren langile klasea eta sektore azpiratuenak zapalduz behin eta berriro. Gizartea aldatzeko, arazo nazionala eta sozialak konpontzeko, derrigorrezkoa da euskal langileen eta sektore zapalduenen etsaia aztertzea bere sorreratik.\nXIX. mendera joan behar gara lan hori egiten hasteko. Hainbat sektore foralistentzat instituzio sekular batzuen galtzea irain bat izan zen eta horren ondorioz nekazal sektoreen artean -jauntxoak, lurjabeak-, hirietako burgesia txikien sektoreetan, intelektualetan eta erregimen zaharraren errentadunetan independentismo bizkaitarra jaiotzen hasi zen, Sabino Arana buru zutelarik. Modu honetan sortu zen euskal nazionalismoa eta laister etorri zen PNVren sorrera, 1895ean.\nSabino Aranak gainbeheran zeuden klase sozialen aspirazioak isladatu zituen eta honako hau idatzi zuen 1895ean: “fuese pobre Vizcaya y no tuviera más que campos y ganados y seríamos entonces patriotas y felices”. Aldi berean, Aranak defendatu zuen euskal nazionalismoak etorkinen aurkako arrazismoa eta xenofobia jariatzen zuen, Lorenzo Espinosaren “Un pueblo en marcha” liburuan azaltzen den bezala: “El rechazo se concretaba en la prohibición expresa del mestizaje racial o en la participación en grupos políticos, sociales, sindicales o culturales en los que colaborasen españoles”.\nHala ere, euskal burgesia handiak azkar ikusi zuen euskal nazionalismoaren potentziala bere interesen defentsarako tresna bezala, burgesia txikiaren eta nekazalgoaren masen deskontentua kilikatuz, Gobernu Zentralari bere buruarentzako abantailak erauzteko. Estrategia politikoaren aldaketa hau 1898tik aurrera joan zen indarra hartzen, urte honetan Arana anaiek Sota multimilioiduna eta talde politiko foralista bat PNVn sartu ondoren. Laguntza hauei esker Sabino Aranak eserleku bat lortu zuen diputatu probintzial moduan, baldintza errepresiboak oso gogorrak zirenean. Ramon de la Sota euskal politika eta ekonomiaren pertsonaia klabea izan zen urte haietan. Multimilioidun, ontzigile, bankari eta enpresari siderurgikoa autonomizalea zen, Gorteekin harreman ona zuena eta Estatu espainiarretik banatzearen etsaia, interes garrantzitsuak baitzituen merkatu horretan. PNVn sartu ondoren eta konfidantzazko gizonak postu klabeetan jarriz, Sotak Aranaren heriotza eta gero, nazionalismoaren botere faktikoa lortu zuen autonomismo moderatuari bidea zabalduz. Ia beti itzalpean egon zen polikaria izanez, PNVren eta ELA sindikatuaren plataformak erabiltzen jakin zuen bere interesetarako.\nEstatu espainiarrean klase dominatzailea nagusiki nekazal ekonomia atzeratu batean finkatzen zen bitartean, Euskal Herriko kostaldean garapen ekonomiko azkar bat ematen zen. Industria siderurgikoaren, garraioaren eta komunikazioen gorakadaren eraginez burdinaren eskaera handia egon zen Ingalaterratik XIX. mendean eta honek Euskal Herriaren industrializazioa asko erraztu zuen.\nKapital komertzialaren gehikuntzak Estatu espainiarrean hilzorian aurkitzen zen feudalismoa indartzen zuen bitartean, ez zen gauza bera gertatu kapital komertzial euskaldunarekin. Hau, kapital berrien etorpenarekin suspertuta, merkatu berrien irekierarekin, burdinaren meatoki berrien aurkikuntzarekin eta itsasaldearen baldintzekin, bere ekoizpenaren oinarriarekin perfektuki artikulatutako indar bezala sortu zen, erregimen berri baten eraketa laguntzen zuten harreman sozial berriei lekua eginez. Barneko ekoizpenaren eta kanpoko komertzioaren artean ezarritako kontaktu estuarekin Euskal Herria penintsulako “potentzia” bihurtu zen.\nEuskal Herrian kapitalismoaren garapenarekin euskal burgesiaren klaseko kontzientzia indartzen joan zen, bere potentzial ekonomikoarekin gizartearen buru jarriz geratzen ziren hondakin feudalak zokoratuz eta suntsituz. Aldi berean, industriaren garapenak langile klasearen pisua handitzen zuen, gero eta jasangaitzagoak ziren patroiei aurre egitearen ondorioz beren kontzientzia hartze prozesua hasi baitzen. Paraleloki, euskal burgesiak botere politikoa zuten Andaluzia eta Gaztelako nekazal jabe handiei egiten zien aurre ahal zuten tarta zati ekonomiko handiena eskuratzeko.\nEstatu espainiarrak Lehen Mundu Gerran zuen neutraltasuna eta armak egiteko lehengaien eskaera aprobetxatuz, irabazi handienak Euskal Herriko bankuek lortu zituzten. Ekoizpen siderurgikoa, meatokiak, merkatalontziak, paper ekoizpena... menperatzen zituzten talde familiarrak: Arteche, Chavarri, Zubiria, Zarate, Sota, Basterra, Urquijo, Echevarrieta, Ibarra, Aresti, Herrero... urrezkoak egin ziren. Sektore sozial hau ez zen inoiz identifikatu Euskal Herriaren benetako arazoekin. Baina hori bai, kapitalismo espainiarraren postu klabeak betetzen zituzten, bankuak eta industriak konektatu eta siderurgia eta energia ekoizpena garatu zirenetik. Euskal burgesia nazionalismoarekin besarkatu zen zapaltzen zuen biztanleriaren kontrol politikoa mantentzeko, eta burgesia espainiarrari eta Estatuari eskaerak egiteko hainbat arlotan, baina Estatu espainiarraren barnean egoteari esker lortzen zituen irabaziei uko egin gabe.\nEuskal burgesia gerrarekin aberasten zen bitartean, langile klasearen masak zapalduta zeuden Bizkaiako industria eta meategietan soldata eta lan baldintza miserableekin. Patronalak langileen jatorri ezberdinak erabiltzen zituen galiziarrez, andaluziarrez... osatuta zeuden kuadrilak eratuz beraien artean banatzeko eta haserrarazteko helburuarekin. Espainiako gobernuarekin zituen gatazkak arreta desbideratzeko eta Euskal Herriko klaseko gatazkak estaltzeko erabiltzen zituen.\nIkus daitekeenez gaur egungo PNVren politika esentzian orain dela 100 urtekoaren berbera da. PNV euskal burgesiaren instrumentua da eta beti eramango da hobeto burgesia espainiarraren interesak defendatzen dituen Estatu espainiar burgesarekin Euskal Herriko langile klasearekin baino. Akats larria da PNVk paper progresistarik jokatzea daukanaren ideia, bai arazo sozialen gaiean eta gatazka nazionalean ere. Hasieran esan dugun bezala PNVren “traizioak” (azken finean bere helburuak betetzeko politika egiten du) ez dira gutxi izan historian zehar. Hurrengo aleetan Estatu espainiarreko errepublika garaian eta gerra zibilean PNVk izandako jokaera jorratuko dugu. Beharrezkoa da zapaltzaile hauen benetako aurpegia zein den azaltzea! Beharrezkoa da nazio bakoitzeko langile klaseak bere burgesiaren aurkako borroka gupidagabea hastea!


publikazioa « Ortuondo Irrati Librea\nPosted on 2018/11/04 Updated on 2018/11/04\nPasa den Urriaren 13an Oreretan aurkezpen jaia egin zuten. Mahainguru batekin hasi zen egitaraua, Oreretako Mikelazulo espazioan, “Musika, zergatik kolektiboki kolektiboan” izenburupean. Gaurko saioan, elkarrizketa formatua egun batez aparkatu, eta mahainguru horretako estrakto batzuk entzungo doguz.\nArte eta kulturaren sorkuntza eta transmisioaren inguruko monografiko bat proposatzen dotzuet beraz, sortzaileek beraiek lehen pertsonan kontatuko dizkigute zer beharrizan dauzkaten eta zer bide jorratu dabez horreik asetzeko.\nMonografikoa osatzeko eta ohikoa dan moduan, testu baten irakurketa be eukiko dogu. Oraingoan Karlos Andionek idatzitako “Kontrakultura: Iraultzaren erditze gela hala urka” izan da, artikulu mamitsuaren bere azken ataltxoa, “Oihu! Iruñerriko musika askea” publikaziotik hartua, non beste artikulo eta elkarrizketa oso interesanteak bebai topatuko dozuezen.\nThis entry was posted in Hoka Hey and tagged artea,artikulua,bakarlariak,beharrizanak,elkartea,estrakto,Gipuzkoa,Ipar Euskal Herria,irtenbideak,Karlos Andion,kolektiboa,kultura,Mahaingurua,Mikelazulo,Monografikoa,Mukuru,Mukuru Kolektiboa,musika,Nafarroa,Oihu Iruñerriko Musika Askea,Orereta,publikazioa,sorkuntza,Sortzaileak,taldeak,transmisioa.


Laneko trafiko-istripuak % 33,1 jaitsi dira 2020an - Eusko Jaurlaritza - Euskadi.eus\nLaneko trafiko-istripuak % 33,1 jaitsi dira 2020an\nEuskadiko laneko bide-ezbeharren Behatokiaren ondorioak\nEuskadiko laneko bide-ezbeharrak % 33,1 murriztu ziren 2020an, lan-istripu guztien % 7,43, aurreko urtean baino % 24,8 gutxiago. Horrelako istripuen larritasunari dagokionez, garrantzitsua da nabarmentzea 2020ko lan-istripu hilgarrien % 14 trafikokoak izan zirela. Gainera, zirkulazio-istripuak iaz gertatutako istripu oso larrien erdiak izan ziren.\nKopuru horiek Asepeyok eta CNAE Fundazioak sortutako Euskadiko laneko bide-istripuen behatokitik ondorioztatzen dira. Gaur aurkeztu da, Bilbon, Eusko Jaurlaritzako Trafiko Zuzendaritzaren eta Osalanen laguntzarekin.\nAzterlanaren datuen arabera, 2020an zirkulazioko lan-istripuagatiko bajek gainerako lan-istripuek baino 7,4 egun gehiago iraun zuten, gainerako lan-istripuek baino. Asteko egunari dagokionez, ostirala da laneko trafiko-istripu gehien erregistratzen dituena, bai lanaren eta etxearen arteko joan-etorrietan, bai lanaldian.\nLaneko bide-istripu guztietatik, % 73,5 ibilgailu arinak gidatzean gertatu ziren, baina gora egiten ari da bizikletek, motorrek eta patineteek eragindako istripuen kopurua. Adinari dagokionez, in itinere istripuen intzidentzia-indize handiena 31 eta 40 urte arteko tartea da. 41 eta 50 urte bitarteko langileak dira, bestalde, laneko trafiko-istripuetan intzidentzia handiena dutenak.\nUnai Acha Asepeyoko Iparraldeko lurralde-zuzendariak adierazi duenez, Behatokiaren datuek osasun krisiaren ondorioz mugikortasunari ezarritako murrizketak islatzen dituzte. Orain, jarduera berraktibatu denez, enpresetan kontzientziazio-ekintzak mantentzeko eta areagotzeko aukera dugu, laneko bide-segurtasuna hobetzeko neurriak ezartzeko, hala nola mugikortasun-planak.\nAzterlanak, halaber, adierazten du intzidentzia-tasa handiena duen jarduera ekonomikoaren sektorea manufaktura-industria dela. 2020an, Euskadiko zirkulazioko lan-istripuen intzidentzia (istripu-kopurua 100.000 langileko) 260koa izan da, 308ko zifra nazionalaren oso azpitik.\nLaneko mugikortasunari eta bide-segurtasunari buruzko inkesta CNAE\nFundazioaren inkesta baten arabera, enpresen erdiak baino gehiagok in itinere edo misioan istripuren bat izan du azken bost urteetan. Eta, enpresen % 83k trafikoa laneko osasunerako arriskutzat jotzen badute ere, erdiek bakarrik hartu dute neurriren bat.\nLaneko Mugikortasunari eta Bide Segurtasunari buruzko CNAE Fundazioaren inkesta otsailetik abuztura bitartean egin zen (biak barne). Azken lagina Euskadiko 52 enpresetara iritsi zen, eta horien % 38,5ek 11-50 langile zituzten.\nInkestaren ondorioen arabera, galdetutako langileen % 82,7k autoa lanera joateko eta itzultzeko erabiltzen duela adierazi zuen, eta % 69,2k gauza bera egiten du lanaldian (misioan).\nHalaber, pandemiaren ondorioz, enpresen % 81,3k langileen mugikortasunean eragina izan duten xedapenak hartu dituela ondorioztatu du inkestak. Adibidez, inkestatutako enpresen % 62,6k telelanaren modalitatea ezarri du osasun-krisiaren garaian.\nBehatokiaren aurkezpenean, Eusko Jaurlaritzako Segurtasun Saileko Trafikoko zuzendari Sonia Díaz de Corcuerak Euskadiko bide-istripuei buruzko datuak aurkeztu ditu, eta nabarmendu du azken urteotan beheranzko joera finkatu dela, zirkulazio-istripuetan hildako pertsonen kopurua egonkortu egin baita. Istripu larriak izan dituzten pertsonen kopurua ere egonkortu egin da: 400-450 pertsona urtean.\nEuskadiko Segurtasun Publikoko Plan Orokorraren barruan, Trafiko Zuzendaritza lanean ari da hildako eta larri zauritutako pertsonen kopurua % 50era murrizteko 2020tik.\nBestalde, Osalaneko zuzendari nagusiak, Lourdes Iscarrek, egiaztatu du trafiko-istripuek giza ondorio eta ondorio ekonomiko konponezinak eragiten dituztela, eta segurtasun publikoko eta osasun publikoko benetako arazo bat dela, eta lan-istripuen ehuneko handi bat bide-ezbeharrei buruzko kapitulu honetan sartu behar dela; ehuneko hori izugarri handitzen da lan-istripu hilgarrien kasuan.\nHorregatik, azpimarratu du laneko bide-segurtasuna funtsezko pieza dela langileen segurtasun- eta osasun-baldintzak hobetzeko, eta, beraz, laneko bide-segurtasuna enpresaren prebentzio-sistema orokorrean txertatu behar dela, hau da, Prebentzio Planean.\nLaneko bide segurtasuneko gida praktikoa kontsultatu


Gazteak emanzipatzeko laguntzak emango ditu Barakaldok - Deia\nGazteak emanzipatzeko laguntzak emango ditu Barakaldok\ndeia.eus 30.04.2021 | 11:35\nBARAKALDO. Barakaldoko Udaleko osoko bilkurak aho batez onartu zuen atzo gazteak emantzipatzeko laguntzak arautzen dituen ordenantza aldatzea. Horren ondorioz, Udalak alokairuak ordaintzeko dirulaguntzak eskaini ahal izango dizkie udalerriko gazte multzo bati.\n2017ko Aurrekontuei PSE-Eek egindako emendakin baten bidez sortu zirela laguntzak gogoratu du Etxebizitza eta Hirigintza Plangintza eta Kudeaketa Arloko Juan Antonio Pizarrok, gaurkoan osoko bilkurak aldatu duen ordenantzari bide eginez.\n"Administrazioaren ekimenak bizirik egon behar dute, eta horrenbestez, xede duten helburua lortzen ez bada, egokitu eta berriz pentsatu behar dira", adierazi du Pizarrok. Alde horretatik, duela bi urte, Iñaki Arriolak zuzentzen duen Eusko Jaurlaritzako Etxebizitza Sailak sortu zuen Gaztelagun Programa udal laguntzei gainjarri zitzaien, eta ondorioz 160.000ko partida bateko 70.000 euro erabili gabe geratu ziren.\nHorrek bultzatu zuen, hain zuzen ere, Juan Antonio Pizarro ordenantzan aldaketa batzuk egitea proposatzera, etxebizitza arloan beharrizana duten eta beste laguntzak iristen ez diren multzoetara iristeko.\nPizarrok adierazi duenez, aldaketaren ondorioz, laguntza eskatzeko gehienezko adin-muga 38 urtetan jarriko da, arazoak bere horretan baitirau "gazte izatearen zorteaz gozatzen den etapa batean". Era berean, diru-sarreren muga handitu egingo da, izan ere, premiek gora egin dute soldaten alderantzizko proportzioan, eta are gehiago bizi dugun pandemia honetan. "Adibidez, azken aldi honetan areagotu egin dira guztion teknologia-beharrak, besteak beste, telelanaren karietara".\nOrdenantzari egin zaizkion beste aldaketa batzuk dira: alokairuaren dirulaguntza errentaren % 60ra arte zabaldu ahal izatea laguntzen deialdian, eta eskatzen den erroldatze-aldia sei hilabetera edo, azken 15 urteetan etenekin, 2 urtera luzatzea, bere garaian udalerritik kanpo bizitzera joan ziren Barakaldoko gazteak itzul daitezen errazteko.\nPoza agertu du Pizarrok oposizioko taldeekin elkarrizketa - eta akordio - prozesu bat ezartzeko aukeragatik, eta eskerrak eman dizkie ordenantzaren aldaketari emandako laguntzagatik eta ekarpenengatik.\n"Udal-kudeaketaren gehiengoarekin alderatuta, agian txikia den gai bati buruz ari bagara ere, uste dut lan komun hori dela modurik onena gure herritarren beharrei erantzun eraginkorrak bilatzeko.\nEz dugu beti ados jartzerik izango, baina hori aurkitzen saiatzea gure erantzukizuna da, zalantzarik gabe ", baloratu du.\nHala ere, Etxebizitza, Hirigintza Plangintza eta Kudeaketa Arloko zinegotziak ohartarazi du araudi hori aldatzeak ez dituela konponduko arlo horretan dauden arazoak: "Arazoa larria da, eta ez litzateke pentsatu beharko zirt-zart konpon daitekeenik udal ordenantzan artikulu batzuk aldatze hutsarekin; are gehiago, beste gai batzuk ere badaudenean ¿ bereziki, enpleguaren kalitateari eta gazteenen soldatei buruzkoak - ordenantza horrekin ezin konpondu ditugunak, baina zuzenean eragiten dietenak gure gazteen emantzipazio-adinaren atzerapenari, ez Barakaldon bakarrik, baita Euskadi eta Espainia osoan ere".\nAmak mundua konpontzen du.\nBono kanpaina hasiko dute gaur Gernika-Lumoko merkatariek.\nAurtengoan ere Ondarroako Antxoa Eguna bertan behera utzi dute.


Bilboaldeko Ingurune Berdea - Bizkaia 21\nKanpoko atsedenerako ekipamenduak - Atsedenguneak\nSerantes mendiko zabalgunea Santurtziko udalerrian kokatuta dago eta Bizkaiko Foru Aldundiaren Iraunkortasuna eta Ingurune Naturala Zaintzeko sailak kudeatzen du.\nZabalgunera Mamariga (Santurtzi) auzotik joan daiteke. Vista Alegre kaletik joanez, goialdera igoko gara eta bertan ur-biltegia aurkituko dugu. Hormigoizko bidea sigi-saga doa mendiko maldatik, etengabe gora eginez, gutxi gorabehera 5 kilometrotan, harik eta Serantesen gailurraren behealdeko lautada batera iritsi arte. Iturriak (gotorlekuaren sarreraren aurrean) eta jolas-eremua geure kokalekuaren erreferentzia argiak dira.\nLekupena Ingurune Berdean\nZabalgunera pabimentatutako zoru edo pistetatik hel daiteke.\nInguruan eraikuntza patrimonialak , katalogatutako elementuak, bioaniztasunaren promoziorako zonaldeak... daude\nAterpea edo estalitako gunea\nEdateko uren iturria\nHurbil dauden nekazaritza-turismoko establezimenduak\nBisitak eta paseoak\nBiendealtura : Subida al Serantes (451 m), el mejor mirador de Bizkaia\nBizkaia 21 ataria: ”Agurtza” Arrantza Teknikaren Interpretazio zentroa\nBizkaia 21 ataria: Santurtzi Itsasoa\nBizkaia 21 ataria: Serantes mendia\nSanturtzi Turismoa: Serantes Ibilbideak\nTurismo Euskadi: Un paseo por Santurtzi: Puerto escultórico\nFitxategi hauek kontsultatzeko Adobe Reader dohainiko programa behar duzu, sakatu esteka deskarga egiteko.


About: dbpedia-eu:Maurice_Legendre Goto Sponge NotDistinct Permalink\nMaurice Legendre, intelektual katoliko eta hispanista frantziarra. Madrilen dagoen gune kultural frantziarra den Velazquezen Etxearen zuzendaria. Legendre, 1909ko udan, Aita Matias izeneko domingotarrak, Salamancako probintzian dagoen Peña de Franciako santutegia ezagutzera gonbidatu zuen, hasiera batean, santutegiaren izenak Frantziarekin zuen harremanak erakarri zuelarik, santutegiko birjinaren irudia, Erdi Aroan, Simón Vela frantziarrak aurkitu baitzuen. Bi urte beranduago, Jacques Chevalierrekin batera, santutegiko albumean, bere interesaren arrazoitzat jo daitekeena idatzi zuen: "Jada kasu egindako erreguak ematen duen konfidantza guztiarekin, Harkaitzeko Birjinari, bere santutegira oraindik askotan itzuli ahal izatea eskatzen diot, eta bidea, Frantziako lagun ugariri erakutsi ahal iz\nMaurice Legendre, intelektual katoliko eta hispanista frantziarra. Madrilen dagoen gune kultural frantziarra den Velazquezen Etxearen zuzendaria. Legendre, 1909ko udan, Aita Matias izeneko domingotarrak, Salamancako probintzian dagoen Peña de Franciako santutegia ezagutzera gonbidatu zuen, hasiera batean, santutegiaren izenak Frantziarekin zuen harremanak erakarri zuelarik, santutegiko birjinaren irudia, Erdi Aroan, Simón Vela frantziarrak aurkitu baitzuen. Bi urte beranduago, Jacques Chevalierrekin batera, santutegiko albumean, bere interesaren arrazoitzat jo daitekeena idatzi zuen: "Jada kasu egindako erreguak ematen duen konfidantza guztiarekin, Harkaitzeko Birjinari, bere santutegira oraindik askotan itzuli ahal izatea eskatzen diot, eta bidea, Frantziako lagun ugariri erakutsi ahal izatea, frantziar eta espainiar bihotzak, hemen batera baitaitezke hobekien Kristautasunean. 1913an, Ignazio osabak gidatua, Peña de Franciaz gain, Hurdes izeneko Extremadurako eskualdea bisitatzen du. Ordutik, Legendrek, etengabeko kanpaina bat egingo du iritzi publikoak, bere arreta, hurdeetako arazoan jar dezan, bere uzte historikoa eta egoera negargarria salatuz. 1914an, bere laguna zen Miguel de Unamuno gonbidatzen eta laguntzen du aipaturiko eskualdetik egin beharreko bidaia batetara, eta, 1922ko apirilean, beste hainbeste egin zuen Osasun Batzordearekin, bere laguna zen Gregorio Marañón ospetsua presidente zuena. Batzorde hau izan zen Alfontso XIII.a Espainiakoak Hurdeetara egin beharreko bisita prestatu zuena urte bereko ekainean, 1933an, Luis Buñuelen Las Hurdes, tierra sin pan izeneko dokumental eztabaidagarria sorrarazi zuena. Bere bizitza osoan zehar, Legendrek, Hurdeetako arazoaz arduratzen jarraitu zuen, eta berari eskaini zion Bordeleko Unibertsitatean aurkeztutako bere doktoretza tesia (Las Jurdes: étude de géographie humaine, 1927). Ideologia politiko ezberdinetako frantziar asko, Espainiako historia eta kulturagatik interesatzera bultzatu zituen, Pierre Vilarren kasuan bezala, eta, ondorioz, hispanismoaren abiarazletakotzat har daiteke. Arrazoi honegatik, Alfontso XII.aren Ordenaren Komendatore Gurutzea eman zioten. 1934an, birjinaren irudiaren aurkikuntzaren bosgarren mendeurrenaren ondorioz, Peña de Franciako birjinaren santutegirako erromesaldi ofizial bat antolatu zuen. Gerra zibilaren ondoren, non garaile irten zen alde nazionala begiko izan zuen (Nouvelle histoire d'Espagne, 1938), eta are gehiago Bigarren Mundu Gerraren ondoren (Semblanza de España, 1944), autoritate frankisten laguntza izan zuen, nazioarteko isolamenduaren erdian, oso erabilgarritzat hartzen baitzuten europar intelektual katoliko baten hurbiltasuna (Notre Dame de France en Espagne, 1945). Urte horretan bertan, mundu osorako bakea eskatzeko nazioarteko erromesaldi bat antolatzen du. Legendre 1955eko otsailak 12an hil zen, eta bere hondarrak, Peña de Franciako Birjinaren erdiko nabera eramanak eta bertan lurperatuak izan ziren 1956ko uztailak 1ean.


Bi gazte galdekatu dituzte herenegun Derryn izandako hilketaren harira | Mundua | Berria\nLyra McKee kazetaria da hildakoa. Ipar Irlandako Polizia "ekintza terrorista" gisa ari da ikertzen gertatutakoa.\nIpar Irlandan urte beltzenen giroa zabaldu da egunotan. Derryn herenegun gauean izandako istiluetan kazetari bat hil zuten, eta, horren harira, poliziak bi lagun galdekatu zituen atzo, 19 eta 18 urtekoak. Lyra McKee da hildako kazetaria. Mulroy Park eta Galliagh barrutietan zeuden liskarrak grabatzen ari zen, sakelako telefonoarekin, kazetari talde batekin batera. Polizia operazio zabala egiten ari zen auzo horietan.\n"Errepublikar disidenteak indarkeriazko ekintzak prestatzen ari dira. Aste Santuko asteburuan erabil ditzaketen armen bila ari gara", adierazi zuen aurretik Mark Hamilton poliziaburuak.\nBaina operazioa zabalik zela liskarrak piztu ziren. Hainbat pertsonek molotov koktelak jaurti zizkieten polizien ibilgailuei eta su eman zieten beste bi autori. "50 koktel inguru jaurti dizkigute. Hau guztia antolatutako ekintza bat izan da", adierazi dute segurtasun indarrek.\nGaueko 23:00 inguruan hasi zen tiroketa. Une hartan jende asko zegoen kalean, zer gertatzen ari ote zen ikustera irtendakoa. McKee ere kalean zen, eta tiroz zauritu zuen erasotzaileak. Erietxera eraman zuten berehala, baina ezin izan zuten ezer egin. Iturri ofizialek ez dute zehaztu zauritu gehiagorik ote dagoen.\nIRA Berria egiten dute erasoaren erantzule, eta gertatutakoa "ekintza terrorista" balitz bezala ari dira ikertzen. Ipar Irlandarako ordezkari Karen Bradleyk gaitzetsi egin du 29 urteko kazetariaren hilketa, eta gogorarazi du herritarren gehiengoak etorkizun baketsua nahi duela Ipar Irlandarako.


Zaldiaren ordezko | Iritzia | Berria\nPacasmayo zain-erre zebilen Limako El Sexto kartzelan. Xakea egiten ari zen, ogi mamiz osatuko zituen figurak. Gauza bat zuen argi, irudiek ezin zuten armada arrotz bat sinbolizatu. Eta hala obratu zuen papur bustiz Inka handi bat, Erregea izango zena. Eta Koia bat, Erreginaren ordain. Eta pucarak, dorre europarren partez. Zaldiarekin sortu zitzaion kezka. Zer animalia aukeratu behar zuen?\nMadrilen, hiru gaztetxo ttuka eta irainka metroan aurrean duten bikoteari: «Panchito kakatzarrak, urratutako kondoi baten ondorioa haiz eta! Nazkagarri hori! Jakina, oihanean kondoirik ez daukazuenez…». Arguedasen istorioaz oroitu naiz. Eta Pacasmayok bezala, geuk ere gure piezak egokituko begenitu? Agian zaldiak ez liguke balioko, piztia zikinagoren bat behar genuke beharbada, garenaren ikur zintzoagoa etengabeko gerra sinboliko honetan.


Lotsa eta #sesisesi izatea — Eibar.ORG | Eibarko peoria\nHemen zaude: Hasiera / Blogak / Ingelesen hilerria / Lotsa eta #sesisesi izatea\nLotsa eta #sesisesi izatea\nLuistxo Fernandez 2011/12/28 17:13\nZorakeria bat antolatzen ibili da Joxe Rojas azken asteetan: #sesisesi ustezko lehiaketa, euskal internautismoan pertsona sexyenak izendatzeko. Disparatea KDD batekin bururatu zen bart iluntzean Bilbon, Kalderapekon. Gonbidatu ninduen Joxek ekitaldiko hitzaldia ematera, eta, tira, eman nuen :) Ohore handia izan zen beste kolaboratzaile batzuekin horretan laguntzea: La Personnalite, Yogurinha Borova, Kaixomaitia, Josu Bergara, Urko Aristi, Euskarabila...\nZer eman nuen? harrikada bat. Igoal bideoren bat egongo da hortik, ez dakit. Nik neure #sesisesi saria eman nion sexyenari, lehiaketarik gabe nik neuk izendatutakoari, Patxitrapero blogari jenialari, ausartu egin zelako sexytasuna definitzen. Horrelaxe hain zuzen:\nNeri adibidez, berdin zait ze emakume mota dan. Argala ala mardula. Ile motxa ala luzea. Motxa, ala oso altua. Punkya ala Barby-a…\nBaina hizketan jakin behar du; begiratzen adina. Azkarra izan behar du. Horrek erakartzen nau, ezerk erakartzekotan.\nAlaia bada, erantsiozu plus bat. Umorea badu, beste dozena bat. Eta, guzti hori izanda… Bere gustokoa naizela jakiten badet… Orduan bai sexya.\nDefinizio intelektual eta emozional bat, zaila gainditzen. Baina, tira, inbidiaz edo, neuk ere gehitu nahi izan nuen beste definizio bat, zer den sexy izatea. Eta hitz batekin lotu nahi izan nuen: Lotsa. Termino zeharo euskaldun hori. Hain euskalduna non adieraz gainezka dagoen, hedaduraz zabalegi, gaztelaniarekin alderatuta. Lotsa izan baitaiteke:\nZorionez, doi-doi bada ere, adiera hauetan, azkena salbu, pasatzeko modukoak dira besteak (azkena oso itsusia baita). Eta nik esango nuke lotsa, behintzat bere lehen adiera horietan, polita dela, sexya dela lotsa punttu hori.\nBaina, era berean, lotsak badu bere sekretua. Eta zera da sekretutxo hori: Behar duzunean, premia duzunean egiazki, gainditu egiten da lotsa. Eta orduan, lotsa gainditzen duzunean, orduantxe zara guztietan #sesisesi, erakargarri eta sexyena.\nHorixe izan zen nire mezua. Ez besterik. Reddit eta halako lekuetan aurkitutako argazki batzuekin apaindu nuen dena... baina inon ez dago argazkirik, sinetsi, C4d3nz4ren Tumblr-ean bezalakorik :)


Gure ibilgailuen azken teknologia - Autocares David\nKalitatezko enpresa gisa, gure konpromisoa da ibilgailuei teknologia berrienak eranstea, gure bezeroei garraio segurua eta erosoa eskaini ahal izateko.\nErrepideko berrikuntza teknologikoen arloan, etorkizun gehien duten ikerketak bidaiarien, eta batez ere haurren, segurtasunarekin zerikusia dutenak dira; horregatik, gure autobusetan wifi teknologiarik onena instalatu dugu, gure gidariekiko komunikazioa eta gidatzeko prozesuaren etengabeko kontrola hobetzeko, bidaiarien erosotasuna eta ongizatea areagotzearekin batera.\nMovertis teknologiari esker, gure flota osoaren erabateko kontrola dugu. Gure ibilgailu guztiak GPS bidez lokalizatuta daude, denbora errealean gure autobusen jarraipena egiteko erabiltzen dugun software batean.\nBadakigu denbora guztian non dagoen gure autobus eta minibus bakoitza, eta ibilbide guztien jarraipena egiten dugu, egon behar diren tokian daudela ziurtatzeko.\nEgin dituzten bidaiak eta geldialdiak kontrolatzen ditugu, jakinarazpen garrantzitsuak jasotzeko abisu pertsonalizatuekin; adibidez, gehiegizko abiadura dutenean, bat-batean azeleratzen edo frenatzen badute, ustekabean bira ematen badute edo denbora gehiegi badaramate ralentian. Horrela, gidatzeko prozesua efizientea eta segurua izatea sustatzen dugu.


Liburu-irakurgailu elektronikoak: Etorkizuneko orrialdeak | Aldizkaria | EROSKI CONSUMER\nEtorkizuna asmatzen ibili gabe, formatu digitaleko testua noranahi zabaldu da. Web edo PDF gisa, bertsio elektronikoa ia egunkari guztiek editatzen dute eta, halaber, liburuak masiboki digitalizatzeko proiektuak ugari-ugariak dira. "Gutenberg Proiektua" (www.gutenberg.org) eta Internet Archive (www.archive.org) izenekoek bildu dituzten 10.000 titulu horiek edo, areago, Google (print.google.com) firmaren arestiko proiektu handia (hamabost milioi liburu digitalizatzeko) diogunaren froga zehatza dira.\nFormatu elektronikoko liburuaren abantailak askotxo dira. Hasteko, espazioa: On Kixote Mantxakoa 800 Kb-eko bolumeneko liburua denez, patrikako dispositibo bakar batean milaka liburu gorde daitezke. Irakurtzeko aukerak zabaldu egiten ditu, gainera, liburu digitalizatuak: testuan bilaketak egin, esaldiak nabarmendu, oharrak erantsi eta gainerakoak egin daitezke. Bestetik, egungo aparatuek testu luzeak (eleberri bat, esate baterako) irakurtzea erakargarri egiten ez badute ere, PDA bat hamaika gaiz bete daiteke: aldizkarietako artikuluak (ordenagailuan zuzenean jasotzen direnak), bidai gidak... edota sakelan eraman eta autobuseko ibilbidean kontsultatzeko moduko hamaika idazlan, adibidez.\nLiburu elektronikoak irakurtzeko berariazko dispositiboek bildu duten arrakasta eskasak ez du galarazi ereduzko hardware-a aurkitzeko industriaren ahaleginen ibilbidea. Saiakuntza egin duen atzenekoa, oraingoz, Sony da: E Ink-ekin aliantza osaturik, iaz Sony Libriéplazaratu zuen. Aparatu horren pantailak testu digitalak ttinta elektronikoz idatzirik agertzen ditu. LCD pantailek ez bezala, mikropartikula zuriak eta beltzak igerian dabiltzan plastiko laminatuzko pelikulak irudia erakusteko argirik emititzen ez duenez, begiarentzat lasai eta erosoago gertatzen da eta askozaz ere kontsumo txikiagoa egiten du: kargatuz gero, partikula horiek ez dute elektrizitatearen beharrik zeinahi angelutatik irudia ikusgarri mantentzeko.


'Emakumeon Txoko Morea' aurkeztu dute - Amasa-villabona - Aiurri.eus\n'Emakumeon Txoko Morea' aurkeztu dute\nAiurri 2020-02-04 10:44\nLurgatz talde feministak eta Amasa-Villabonako Udalak atzo aurkeztu zuten 'Emakumeon Txoko Morea'. Errota kaleko 4. zenbakiko etxabean jarriko dute, eta laster izango da martxan.\nBeatriz Unzue alkateak hartu zuen hitza aurkezpen ekitaldian eta bertan ziren, Arantxa Lopez berdintasun zinegotzia eta Amaia Irazusta zinegotzia ere. Lurgatz talde feministako hainbat kide gerturatu zen ekitaldira.\nAlkateak irakurri zuen agerraldiko testu nagusia:\nUdal gobernua eta Lurgatz talde feminista hitz egiten aritu ondoren, azkenik akordio batera iristea lortu da: Udalak Villabonako Errota auzoko 4. zenbakian dagoen lokala alokatu du eta Lurgatz talde feministarekin erabilera araudi bat adostu du".\nJarraian, egoitza berria erabiltzeko baldintzak eta helburu nagusiak aipatu zituen alkateak, banan bana:\n"EMAKUMEON TXOKO MOREA Udalak Amasa-Villabonako emakumeei bideratutako lokala da. Gaur gaurkoz, Lurgatz Talde Feministak izango du lokala kudeatzeko ardura. Hala ere, aldaketak egonaz gero, araudia moldatzeko aukera zabalik geratzen da. Horretarako, Udalaren eta Lurgatzen oniritzia beharko delarik.\nTxokoa inklusiboa, irekia eta anitza izango da.\nTxokoak leku segurua eta konfiantzazkoa izan behar du emakume guztientzat.\nTxokoa edozein alderdi edo mugimendu politiko, talde, entitate eta espaziorekiko independentea izango da.\nErreferentea izango da Amasa-Villabonan feminismoaren eta berdintasunaren alde lan egiten duten emakume eta talde guztientzat.\nFeminista izango da, eta feminismoa zabalduko dugu herri osoan barrena, eta udalerriko berdintasun-politika publikoetan eragingo dugu.\nEspazioak malguak eta moldagarriak izango dira, erabakiko diren programak eta ekintzak garatu ahal izateko.\nTopalekua izango da, sormena, hausnarketa eta, batez ere, egiteko beste modu batzuk sustatuko dituena. Halaber, erosoa izango da, dibertsiorako eta pozerako lekua.\nIkasteko lekua izango da; horretan, emakumeok beste emakumeek irakatsitakoa ikasiko dugu, eta denok izango dugu gainerakoei zer irakatsi.\nErrespetuak eta ekitateak zuzenduko dute Txokoa.\nLurgatz talde feminista: lurgatztaldefeminista@gmail.com\nNorbaitek presentzialki beraiekin harremanetan jarri nahi badu, taldea asteartero bilduko da arratsaldeko 19:30etan\nEmakumeon txoko morearen irudi edo logoa lehiaketa baten bidez aukeratua izango da eta aurrerago jakinaraziko dira lehiaketan parte hartzeko baldintzak eta epeak".\nUnzuek azpimarratu zuenez, "Amasa-Villabonako udal gobernuak oso positiboki baloratzen du herriko talde feministarekin akordioa lortu izana eta hemendik aurrera mugimendu feministaren elkargune eta erreferentea izango den espazio berri eta inklusibo honen sorrera. Udal gobernu honen lehentasunetako bat da genero berdintasunaren bidean, politika feminista aktiboak garatzea eta gaur aurkezten dugun espazio honen irekiera aurrera pausu bat izango da norabide horretan".


Hitoshi Imamura - Wikipedia, entziklopedia askea.\nSendai, 1886ko ekainaren 28a\nJaponia, 1968ko urriaren 4a (82 urte)\nHitoshi Imamura (japonieraz: 今村 均, Imamura Hitoshi?, 1886ko ekainaren 28a – 1968ko urriaren 4a) Japoniar Armada Inperialeko jenerala izan zen Bigarren Mundu Gerran.\n1.1 Karreraren hastapenak\n1.2 Txinako gudak\nSendai hiritarra, Miyagi Prefekturan, Imamuraren aita epailea zen. 1907an, Japoniar Itsas Armada Inperialaren Akademian graduatu zen eta 1915ean, Armadako Guda Eskolan. 1917an, kapitain izendatu zuten eta hurrengo urtean, Ingalaterrara bidali zuten militar agregatu. 1927ko apirilean, Britainiar Indiara bidali zuten agregatu. 1930an koronel mailara goratuta, kargu asko izan zituen Japoniar Armada Inperialeko Kuartel Nagusiko Operazio Sailean 1931tik, 1932ra.\nTxinako gudak[aldatu | aldatu iturburu kodea]\n1932ko urtarrilaren 28ko gertakari zela eta, Japoniar Armada Inperialeko 57. infanteria erregimentuaren agintea eman zioten. Japoniara itzuli zenean, Narashinoko armadaren eskolaren komandantea izendatu zuten 1932tik, 1935era. 1935eko martxoan, Imamura erregimentuko komandantetik, brigada komandantera goratu zuten, JAIeko 40. infanteria brigadan; eta maior jeneral mailara igo zuten. Manchukuoko Kwangtung Armadako kuartel nagusiko nagusiordea izendatu zuten 1936ko martxoan. Japoniara itzularazi zuten Toyamako Armadako infanteria eskolako komandantea izateko 1937tik, 1938ra. 1938ko martxoan teniente jeneral mailara igo zuten eta JAIko 5. dibisioko agintea eman zioten. Dibisioa Txinan zegoen eta Bigarren Txina-Japonia Gerrako hastapenean agindu zuen, 1940ra arte. 1940tik, 1941era, militar trebakuntzako aztertzaile-nagusiordea izan zen; Japoniar Armadako kargurik garrantzitsuenetariko bat. Segidan, 23. armada-gorputzaren komandante nagusia izendatu zuten.\n1941eko azaroan, Imamura 6. armada-gorputzaren komandantea izendatu zuten, eta Ekialdeko Herbeheretar Indien inbasioa zuzentzeko bidali zuten. Bere flota Javara gerturatzen ari zela, inbasio operazioetan, bere ontzia, Ryujo-maru torpedo batzuek suntsitu zuten Sonda Itsasarteko Guduan (ziurrenik japoniarren torpedoak izan ziren) eta itsasertzeraino igeri egin behar izan zuen.\nHorren ondoren, 1942. urtearen amaieran, 8. eskualdeko armada berriaren zuzentzeko ardura hartu zuen – 7. armada-gorputza ( Salomon Uharteetako Kanpainan hartu zuen parte) eta 8. armada-gorputza (Ginea Berriko Kanpaina ) - . Imamura Britainia Berriko Rabaulen ezarri zuen bere basea. Ekialdeko Herbeheretar Indietarrekiko politika bihozbera zeukanez, askotan Hegoaldeko Armadako eta Kuartel Nagusi Inperialeko ofizial nagusiekin borroka egin behar izan zuen. Hala ere, politika horren bitartez, biztanle batzuen laguntasuna erakarri zuen eta horrek okupazioa erraztu zuen.\n1943an, Imamura jeneral izendatu zuten. Rabauleko itsas-komandantearekin batera, Jinichi Kusaka almiranteordea, 1945ko irailean, Australiako indarren aurrean errenditu zituen Ginea Berriko eta Itsas Bareko Hegoaldeko uharteetako japoniarren indarrak.\nGudaren amaieran, Australiako Armadak Imamura Rabaulen atxilotu zuen, berari eta bere agindupekoei gerra krimenak leporatzen baitzitzaizkien (aliatuen gerra atxiloen hilketak barne) eta epaitegi militar baten aurrean eraman zituzten. 1946ko apirilean, Imamurak Rabaulgo Australiar komandanteari idatzi zion bere prozesua arin zezan, bere agindupeko guda kriminalen auzitaratzeak azkartzeko. 1947ko maiatzaren 1-16ra, epaitu zuten eta hamar urteko kartzela-zigorra ezarri zioten. Zigorra, Tokyoko Sugamo Kartzelan bete zuen 1954an askatu zuten arte.\nWikimedia Commonsen badira fitxategi gehiago, gai hau dutenak: Hitoshi Imamura\nMultimedia: Hitoshi Imamura\nBNF: 16644216r (data)\nOrriaren azken aldaketa: 18 uztaila 2019, 17:57.


Errore-motak - Didakteka\nErroreak mota askotakoak izan daitezke. Hona hemen horietako batzuk.\nNolakotasunari dagokionez, onargarritasuna —enuntziatu ez-gramatikalak— eta egokitasunaren kontrakoak bereizi ohi dira. Tradizioz irakasleen kezka arau formalen desbideratzeak sortarazi badu ere, argi dago askotan egokitasun-erroreen larritasuna askozaz ere handiagoa izaten dela.\nErrore linguistikoak esanda, berehala datozkigu burura gramatika, hiztegia, ahoskera edo ortografia. Hala ere, hizkuntzari buruzko ikuspegi pragmatiko batetik koherentzia eta kohesio-erroreak ere kontuan hartzekoak dira.\nSortze-arrazoiaren arabera ere sailka daitezke erroreak:\nAma-hizkuntzaren transferentziaz sorturikoak. Gaur egun transferentzia 2Hren jabekuntzaren azpian dagoen mekanismo kognitibo gisa ikusten da, egituren transferentzia mekanikotzat jo gabe. Ikasten duenaren tarteko hizkuntzak ama-hizkuntzaren aukeraketa aktiboa egiten du hainbat fenomeno gertatuz: arau batzuk luzaroan berregituratzea, elementu batzuk gehiegi erabiltzea beste hainbat inhibitzea... Azken batean transferentzia 2Hn ezagutza eskasa konpentsatzeko estrategia posiblea da.\nGainjeneralizazioak sorturikoak. Dakigunez, gainjeneralizazioa oso prozesu ohikoa izaten da. Horren eraginez, gramatika-arau edo elementu linguistiko baten erabilera zabaldu egiten da berez ez dituen kasuetara ere. Oro har, hitz edo egiturak erregularizatzen ditu (Richards et. al., 1992).\nFosildutakoak. Azken boladan helduen euskalduntzean asko eta askok fosilizazioari irizten diote izan daitekeenik eta arazo larrienetako bat. Geu, ordea, ez gaude planteamendu horrekin zeharo konforme. Egia da tarteko hizkuntzaren ezaugarrietako bat estadioren batean blokeatzeko arriskua dela, baina a priori, ez da fosilizazio gaindiezinik, eta gainera, ageri-ageriko da hiztun guztiek, jatorrizkoek zein ikasitakoek, fosildutako elementuren izan badutela. Agi denez, gradu-kontua da: ez da munduko arazo larriena, ez eta inolako garrantzirik ez duen arazoa ere.\nAraua txarto ulertuagatik edo eredu desegokiak jasotzeagatik: Los errores en la adquisición de una segunda lengua responden muchas veces a deficiencias en la enseñanza y no a la incompetencia del alumno o a las posibles interferencias de la lengua materna (Marcos Marín & Sanchez, 1991:61). Fenomeno horri Selinker-ek instrukzioaren transferentzia deitu zion. Horren arrazoiak izan daitezke ikasleak jasotzen duen inputaren pobrezia, ikas-materialen egokitasun-falta edo metodologia bera —adibidez, ikaslea hainbat egitura ekoiztera behartzea horretarako prest ez dagoela, edo txarto diseinatutako atazak egin beharra— (Baralo, 1999:47).\nOrriaren azken aldaketa: 17:51, 13 Azaroa 2007.\nOrri hau 2.516 aldiz bisitatu da.


BMartínez: Ikasblogak 09 segunda exposición\nIkasblogak 09 segunda exposición\nSanturtziko Udal Euskaltegia son los segundos ponentes. Pedro nos explica en qué consiste:\nOrain 11 urte hasi ziren proiektuarekin. Autoikaskuntza zerbitzua jarri zuten martxan. Bestalde IKTak irakaskuntzan txertatzea ezinbesteko ikusten zuten.\nKorreoz bidaltzen zituzten ariketak\nBaliabideak jarri Interneten\nPlantaforma digital egin, enpresa batek egina.\nEnpresa horrekin ezin zuten nahi zutena egin. Errezteko lana ikasleei zen funtsa, beraz, aztertu zuten irtenbiderik hoberena. Oinarriak:\n1.-Ez galdu irakaskuntza dela helburua\n2.-Software librea erabili\n3.-Sofware euskaraz eskaini\n4.- Beharren arabera funtzionatzea. Erabili dagoena helburu didaktikoa lortzeko\nAbelek erakusten dizkigu erabiltzen dituzten software:\nJoomla: blog moduan erabiltzen dute.Orrian dute beste zerbitzuen sarbidea.Ikasbideoa atal ireki dute era espimentalean.\nIkasgela birtuala: Moodle erabiltzen dute. Irakaskuntza birtualerako gunea. Idazkaritza birtual dute eta baliabideak jartzen dituzte ikasleentzako. Ibilbide personala eskaintzen da.\nIkastaroak autoikaskuntzan, hizkuntza profilen arabera.\nMaharan egingo dute e-porfolio jartzeko lekua. Ikasleek erakutsiko dute zer dakiten, eta beste aldetik, zer falta zaion ikasteko. Hurrengo moodlen bertsioan, guztiz konpatiblea izango da Mahararekin eta han eginiko lanak zuzenean pasako ziren batetik bestera.\nGonbidatzen gaitu programa horien itzulpenean laguntzen.


INSERTECek, LORAMENDIk eta TECNALIAk enpresa berri bat sortu dute galdaketaren sektorea bultzatzeko - Tecnalia Ventures\nBasaurin, 2014ko apirilaren 2an. Europako burdinaren galdaketaren sektoreak urtean 10.000 milioi euro baino gehiago fakturatzen du, World Foundry Organization erakundearen arabera. Testuinguru horretan jaio da ILT Plasma Technologies SL, oinarri teknologikoko enpresa berri bat, zeinaren helburua baita hobekuntza lortzea galdaketaren kalitatean, energia-errendimenduan eta instalazioen produktibitatean, potentzia handiko plasma termikoz berotzen duen sistema baten bitartez. Enpresa horren atzean daude INSERTEC eta LORAMENDI, sektorean esperientzia handia duten bazkide industrialak, eta TECNALIA, ikerketa aplikatuko zentroa.\nILT Plasma Technologies-en jarduera nagusia izango da plasma-instalazioak ekoiztea, egokitzea, komertzializatzea eta martxan jartzea galdaketaren sektorerako; eta zenbatesten da 1.600 milioi euroko merkatu potentziala eragingo duela mundu osoan. Enpresa berriak Basaurin izango du egoitza, eta sortu eta laugarren urtetik aurrera urtean 2,4 milioi euro fakturatzea espero da. ILT Plasma Technologies-ekin harremanetan jartzeko: www.iltplasma.com / info@iltplasma.com\nEnpresa hau Bilbon sortu zen 1980an, eta labe industrialak eta produktu erregogorrak ekoizten ditu. INSERTECek ingeniaritzaren eta materialen zientziaren (burdina, altzairua eta aluminioa nagusiki) alorreko irtenbideak diseinatzen eta fabrikatzen ditu: urtzetik hasi eta galdaketa eta bukaerako tratamendu termikoraino.\n1990eko hamarkadan ekion zion nazioarteratzeko ibilbideari, eta horren emaitza dira gaur egungo filial-sare garrantzitsua (Mexiko, Italia, Brasil eta Txina) eta eragileak eta banatzaileak. Horiei esker lortzen du salmenten % 75 jarduera horretakoa izatea.\nTECNALIA Research & Innovation Espainiako ikerketa aplikatuko zentro pribatu nagusia da, baita Europako nagusietako bat ere. Hogeita hamar herrialdetako 1.400 aditu baino gehiago ditu, eta guztiek dihardute ezagutza BPG bihurtzeko ahaleginean, gizakion bizimodua hobetzeko, enpresentzat negozio-aukerak sortuz.\nEskutik doazen bi kontzepturen sintesia da Inspiring Business: imajinatzea eta gauzatzea. Horra TECNALIAren bereizgarria.\nI+G propioa sustatzeko eta aktibo teknologiko berritzaileen bizi-zikloaren kudeaketa osoa egiteko, eta, hala, aktibo horiek gizartean duten eragina maximizatzea eta haiek merkaturatzearen itzulkina TECNALIArentzat ahalik eta handiena izatea lortzeko, TECNALIA VENTURES SL enpresa sortu zen 2013an. Enpresa hori % 100 TECNALIA da, eta berebiziko garrantzia izan du ILT Plasma Technologies-en inkubazioa bizkortzeko prozesuan.


Nafarroa Erresumaren mendebaldeko lurraldearen konkistari buruzko hiru kontaketa. – Nafarroa Errepublikatik munduari begira\nJesús Perez de Viñaspre Txurruka\tSin categoría\t 1 martxoa, 2020 8 Minutes\nHistoriak oroitzapen nahikoa utzi digu Nafarroako Erresumaren memoria aldarrikatzeko, euskal estatu nazionala sendotzeko etengabeko lanean. Antso Jakitunaren eta Henrike I.aren erregealdien arteko ehun urteko historiak ikerketa arduratsua merezi du, Euskal herriaren destinoetan duen garrantziagatik. Baina, bereziki garrantzitsuak izan ziren 1200 inguruan gertatutakoak. Nafarroako erresumak, estatuek beti eta non-nahi egiten duten bezela, nolabait bere gizartea nazionalizatu zuen eta, Goi Erdi Aroan, erresumako hiriburua zen Iruñea inguruan euskararen lehen bateratzea ezarri zen, bai eta zuzenbide pirenaikoan oinarritutako sistema juridikoa zehaztu ere. Nazionalizazio- eta sendotze-prozesu horretan egonda, 1200. urteko gertaera lazgarriak gertatu ziren.\nXIII. mendea euskal zatiketarena izan zen. XII. mendearen erdi aldera Errioxa eta Haroko jauntxoek kontrolatutako egungo Bizkaiko zatia Gaztelara pasatu zen, Gaztelak Nafarroak baino lurraldearen kontrol feudala malguago eskaintzen baitzien. Ildo horretatik, 1199an Gaztelak Nafarroako erresumaren aurkako erasoaldi bat hasi zuen, Gasteiz hiribildua setiatu zuen, gero 1200ean amore eman zuena, Durangaldea eta Nafarroako itsasalde osoa konkistatu zituen, ondorioz erreinua Bizkaiko itsasora sarbiderik gabe utziz. Okupazio eta konkista horietatik abiatuta, Gaztela-tik hasi zen geroago Euskal Probintziak izango zenaren instituzionalizazio prozesua. Horren ondorioz, etnia (hizkuntza) eta antolaketa politikoaren arteko zatiketa sortu zen: Nafarroa independenteko euskaldunek izendapen politikoa (nafarra) erabiltzen jarraitzen zuten bitartean, konkistatutako lurraldeetako biztanleek ez ziren gaztelarrak, euskaraz hitz egiten baitzuten, baina ezin zuten nafar izaten jarraitu eta izen linguistikoa erabili zuten euskaldun (euskal-basko) soil bezala geratuz. Eta horrela konformatu zen euskal-basko eta nafarren arteko lehen ezberdintasun eta bereizketa. (magiar-hungariarren artean, edo lusitaniar-portugaldarren artean egon daitekeen bereizketa bera).\n1200eko gertakariek oso ondorio garrantzitsuak dituzte gure herriaren egungo egoera politikoan. Gaur egun ezagutzen dugun Euskal Herriaren zatiketa politiko eta mentalaren kausa eta jatorria da, erabakiguneetan islatzen dena, dela administrazioan, dela legeetan, dela hizkuntza politikaren aplikazioan, dela lurraldearen antolaketan, dela sinboloetan … baina batez ere identitatearen gaian. Eta horrela, menderatzaileak Euskal Herriko herritarrei aplikatzen dizkien parametroak hauek dira: euskal-baskoak eta nafarrak, euskal-basko nazionalistak eta ez nazionalistak, nafarrak eta frantsesak, nafarrak eta euskaldunak …Horregatik da garrantzitsua 1200. urteko gertaerei buruz eraiki ziren errelatoei aurre egitea eta ekitea, gure herri urratuaren egungo egoera politikoaren alderdi nabarmenak argitzen baitituzte. Funtsean, 1200eko gertakari historikoen eta haien ondorioen interpretazio eta kontaketa desberdinak batez ere hirutan sistematizatu egin daitezke.\nSei dira XIII mendeko testuak 1200ko gertaera historikoak kontatzen dituztenak. Haietako bost dira gaztelarrak eta bat leondarra, gai horri buruzko lerro gutxi eskainitako Lucas de Tuy prelatuaren kronika. Bada, XIII. mendeko kroniketako batek ez du aipamenik egiten inbasioaren bukaeran itun edo “borondatezko amore-emate” gerta zitekeenik, ez eta XIV. eta XV. mendeetako kronika nafarrek ere. Gai honi buruz ez dago batere idatzirik XVI. mendearen bigarren erdira arte. Esteban de Garibay lehen aldiz kontatzen du inbasioaren unean, gipuzkoarrek, ustez Nafarroako erregeak urratu egingo lituzkeen legezkotasun ezezagunarengatik mindurik, Gaztelako erregeari bere fideltasuna ematea erabaki zutela. XVII. mendearen erdialdean Gipuzkoako Batzordeek halako hitzarmena jasotzen zuen dokumentua aurkitzen zuenari sari bat eskeintzen zioten, eta Lupián Zapata, elizgizon eta kronikari espainiarrak, ustezko dokumentuaren kopia bat aurkeztu zuen. Halarik ere, begi bistan zen iruzur baldarra zela eta ondorioz, kopia hori ez zen benetakotzat onartua izan. Geroago, XVIII mendean Landazurik Garibairen argudiaketa hartu eta, aldaketarik gabe, Arabara eraman zuen (Gasteizko, Treviñoko eta Portillako erresistentzia aipatu gabe). Beraz, tradiziozko ustea izan da Araban Gaztelaren agintea eta nagusitasuna aldez aurretik Arabako nobleek negoziatu zutela, Nafarroako erregeek bultzatu zuten hiribildu-sorrera politikaren aurka atsekabeturik.\nEsteban Garibai Zamalloa (Arrasate, 1533-Madril, 1599), historialari eta errege kronikaria\nMendebaldeko Nafarroako historiografiak, Garibairekin hasita, konkista pentsamendu foralistaren dogma-segida batean kokatu zuen. Hauexek dira bere ezaugarri nagusiak: arabarrak, bizkaitarrak eta gipuzkoarrak (garai hartan “kantabriarrak” deitutakoak), herrialdeko lehen biztanleak izan ziren, inork inoiz ez konkistatu izana, hortik dator bere antzinako independentziaren dogma. Konkista musulmanatik aurrera, lurraldeak benetako agintaritzatik (autoritate errealetatik) salbuetsita mantendu ziren, bisigodo garaiko berezko independentzia egoerari jarraituz. Iruñako monarkiarekiko haien artikulazioa federatua eta adostua izan zen arren, geroago Gaztelan integrazioa ere itundu zen, jatorrizko eskubidea mantenduz. Beraz, erregeek ezin izan zuten alde bakarreko foru lurraldeen estatusa aldatu, horren aldaketak itun berria eskatzen baitzuen. Interpretazio honek defendatzen du Gaztelarekiko berdintasunezko itun bat dela, zeinaren bidez, eta beren hasierako foruen aitortzearen truke, probintzia hauek beren borondate librez ia estatu federatu eratuak baitira. Baina Nafarroako Erresuman euskal herritarren batasun politikoa egon dela ezkutatzen duen kontakizun horrek, funtsean, 1200eko konkisten ondoren izandako partizioa justifikatzeko balio du, barruan zatituta eta aurrez aurre mantentzeko, eta, azken batean, bi komunitateren (nafar- eta euskal-) existentziaren egiaztapen eta isilbidezko onarpena da.\nOndorio erabat politiko hau onartzeko, egoera juridiko-politiko anbibalentea mantendu beharra zegoen, izatekotan beti Gaztelaren menpean jarrita: ezin zuten nafarrak zirenik esan goi mailako traizio-delitua ekartzen zuelako, baina konkistaren aitortzak ezinezkoa egiten zien itunaren teoría burutzea. Beraz, itunaren teoría adosteko eta borobiltzeko, denbora pasa ahala, nagusituz joan zen ideia ezen 1200. urtea baino lehen independienteak zirela eta data hartan, edo handik gutxira, Gaztelarekin berdintasunezko ituna adostu zutela.\nHorrela joan zen eratzen eta mamitzen foralismoaren osaketa, zeinen ezaugarririk bereizgarriarena, bere autogobernuaren esperientzia, ez baitzegoen subiranotasunaren ideologietan oinarriturik, herrialdeko agintariek erabiltako itunaren (paktismoaren) ideologian eta praktikan baizik. Eskuarki, konfrontazioaren edo gatazkaren kultura herrien identitatearen oinarri moldatzailea izaten da. Foru-tradizioaren kultura, aitzitik, elkarren arteko (eskualdeko Gobernuaren eta Espainakoaren arteko) leialtasunean eta elkarrekiko konfiantzan oinarritzen da, hots paktismoan; eta biztanleriak bere nortasuna gauzatzeko (eta zaintzeko) modu “normala” zela onartu zuen. Beraz, foru-tradizioak euskal probintziei jantzi berria egokitu zien erabili ahal izan zezan, hots, euskal lurralde historikoak espainiar izatearen era politiko desberdina emanez, hori bai beti Gaztelako Koroaren barruan euskal nazioaren baieztapen “sui generis” mantenduz. Foru-tradizio hau prozesu historiko baten emaitza da, non itunaren eta elkarren arteko leialtasunaren bidez euskal identitate politikoa espainarrarekin bateragarria egiten eta ondorioz elkarrekiko harremanak ustez sendotzen baitira. Baina prozeso historiko guztietan gertatzen diren bezela, denboraren igarotzeak hazkunde eta krisi uneak eragiten ditu. XIX. mendean behin betiko krisian sartuko da eta azkenean ia osorik desagertuko. Horrek guztiak identitate politikoaren krisi larriak ekarri zituen herrialdeko sektore handietan, eta honekin batera euskal nazionalismoaren sorrera eta hedapena.\nBertsio honi jaso eta bultzada handia ematen diona Rodrigo Semenez Arradakoa (1170-1247), Toledoko artzapezpikua da. Arradakoa Gaztelako mitoen sorkuntzan funtsezko egileetako bat izango da eta berak dioenaren arabera “… Alfontso errege nobleak, Nafarroako erregearen irainak mendekatu nahian …. Ibida eta Araba inbaditu zituen eta Vitoria setiatu egin zuen…”. Garesen jaioa, kultu eta jakintsua, el Toledano ezizenez ezagutua, Toledoko artzapezpikua izana, garai hartan itzal handia izan zuen Alfontso VIII.aren eta Fernando III.aren erreinaldietan.\nRodrigo Semenez Arradakoa (Gares, 1170-Vienne, 1247), elizgizon eta historialaria.\nGaresko artzapezpiku nafarrak garai hartako potererik handiena zuten agintariekin (Aita Santuekin eta Erregeekin) harreman zuzenak zituen, musulmanen aurkako borroketan sustatzen, planifikatzen eta esku hartzen (horien artean Navas de Tolosa), eta adimen nahikoa izan zuen Gaztelak garai hartan behar zuen kontaketa hegemonikoa emateko. Bera izan zen Gaztelari bere lehen identitate politikoa eman ziona, Gaztelako entitate politikoaren sorrera historikoaren lehen ideologoa. “De Rebus Hispaniae” eragin handiko liburua idazterakoan, Espainiako historia, Iberiar Penintsula osoko historia eraiki nahi zuen, erreinuen zatiketa alde batera utzita. Bere Espainiako historiaren ikuskera tesi neogotikoaren sistematizazioa da: godoek Espainiako batasuna irudikatu eta proiektatu zuten, beraiek Espainako moldatzaile, sortzaile eta forjariak izan ziren, eta ondorioz haien erreinua jarraitu beharreko eredua zen, eta prozesu horren barruan Gaztelako Koroa bere bultzatzaile sutsu bihurtzera deitua izan zen. Labur esanda, Gaztela-Leon-Espainiako zentralismoaren dibulgazio lana da. Arradakoa, Gaztela Penintsularen potentzia nagusi bihurtu zen urteetako historia idazleak, etorkizuneko arrakasta emango dioten argudiaketa ideologiko eta politikoetan oinarritutako kontakizun hegemoniko zimendatzailea eraikitzen jakin zuen. Geroago Alfonso X-k azken pausoa eman zuen, Arradaren lana Espainiako Historian konpilatzen, historialarien belaunaldien inspirazio iturri gaur arte bihurtuz.\nJuan Antonio Llorente (Rincón de Soto, 1750 – Madril, 1823), politikari eta elizgizon espainiarra\nGaztelako bertsioari espainiarrek azken ikutua eman zioten Konbentzio gerraren ondoren. Orduan Godoyk pentsatu zuen Foruak eta sustatzen zituen iraganeko ikuspegi oro “estatu arazo bat” zela, eta horretarako, garai hartako historialari onenen esku utzi zuen planteamendu paktisten faltsukeria (“borondatezko amore-emate” edo foralistak) erakuts zezaten. Llorente izan zen zentralismoaren dogmatika berria ezarri zuen historialari talde honen buru. Labur bilduta, dogmatika berri honen funtsa puntu hauetan datza: 1-Bere existentzian zehar euskalherritarren batasun politikorik ez dagoela egiaztatzea, 2-Nafarroako Erresumaren errealitatea Europako Estatu gisa irmoki ukatzea, 3-Gaztela dela legitimitate politikoa duen Iberiar Penintsulako estatu bakarra, eta hortik eratortzen da haren erabateko batasuna ondorioztatzea, 4-Gauzak horrela izanik, Nafarroa menpeko erresuma gisa jaio zen, inoiz ez zen independente izan eta Asturias-Leongo erresumen menpe egon zen beti, 5-1200an ez zen itunik izan, konkista baizik, 6-Foru-Zuzenbidea ez da jatorrizko Zuzenbidea, espainiar erregeek emandako kontzesio unilateralak baizik, eta horregatik alda edo ken ditzaketela egoki iruditzen zaienean, 7-Halaber, Asturias-Leongo erresumak hasieratik bere eskumenean izan du Arabako konderria, Gipuzkoa barne\nHorregatik, gaztelarren iritziz Baskongadetako lurraldeaeren kontrola Iruña-Nafarroako erregeek ohiz kanpoko gertaera izango litzateke eta probintzien patu historiko agerikoaren kontrakoa, hots, istripu edo ustekabe historiko oker eta gogaikarria: hortaz 1076koa, XII. mendean zehar izandako gaztelar okupazio saiakerak, edo 1200ko konkista bera “berreskuratzeko”, hau da, “berreskurapenak” izango lirateke, Hitz batez esanda, Errekonkista. Zehazki, eta itunari dagokionez, 1200ko konkistan ez dute akordiorik, ez bake plebiszitorik edo integraziorako hitzarmen zantzurik ikusten; besterik gabe, azken finean jatorrizko etxerako itzulera izango litzateke. Espainar historialari askok parte hartzen dute interpretazio honetan: Menendez Pidal, Sanchez Albornoz, García de Cortazar……\nBertsio honek dioenez, inbasio eta konkista militar bat izan zen, nafarrek inoiz onartu ez izana, euskaldunen Estatua zatitu eta desegin zuena. Nafarroako Erresumari zegokionez ondorio larriak izan zituen, lur galerari beste galera motak gehitzen zitzaizkion, hala nola biztanleria, baliabideak, itsas-aurrealdea, azkenik neurri haundi batean, oso ahulduta geldituz 1512ko gelaurre edo lehen atari bihurtu zelarik.\nGainera, 1200ko konkista Europan sakoneko aldaketak mamitzen ari ziren garaian gertatu zen. Horrela, aldaketa horrek 1000tik aurrera merkataritza eta eskulangintza jarduerak bultzatu zuen gune ekonomiko berrien sorrera. Ondorioz komunikazio ardatzak izugarri ugaritu ziren Europako eskualdeen arteko erlazioa ahalbidetuz. Iberiar Penintsula Mendebal Europarekin lotzen zituen merkataritza-bideak kulunkatzen hasi ziren itsas-aurrealderantz; Atlantikoko ardatza indartsuena izango da eta Kantauri itsasoan jarduera izugarri bizkortuko da. Eremu horietako lur okupazioa areagotuko da eta nekazal ustiapenarekin batera merkatal eta artisau enpresa berrien garapena. Gaztelak Nafarroaren lurraldetasun, ondasun eta jabetasun parte handi batez gabetu zuen: itsas-aurrealdea, portu komertzialak, itsasontziak, eta egur, burdin eta harri lantzen duten artisauek ontziak eta armak eraikitzeko. Horregatik, konkista horren ondorioz, kualifikatutako biztanleria eta lurralde osoaren herena murriztu zen, baita itsasorako zuzeneko sarbidearen galera eta Itsaso-aurrealdearena ere. Galera hauekin batera, lurraldearen ahultasuna konpentsa zezakeen thalasokrazia bat eraikitzeko aukerak (Holandarrak eta portugaldarrak eredu) galdu ziren.\n1200 urtearen datak independentzia galeraren benetako hasiera ekartzen du, izan ere, Nafarroako Estatuaren garapen berezkoa eta naturalaren aukera eragotzi eta ezinezko egiten zuen bitartean, Gaztelak, aldi berean, bere fagozitazioa eta kolonizazioa bultzatu zituen, sustrai kultural berbera zuten pertsonak bereizten, eta euskaldunen arteko erlazioak gaurko egunera arte markatzen. Beraz, inbasioa, konkista, zatiketa, lapurreta eta gaztelar okupazio militarra izan ziren. Ez zen inolako “borondatezko amore-emate”-rik izan, ez itunik, porrotaren ondorengo armistizioa baizik. Mende askoren zehar okupazioak oroimen historikoaren manipulazioa ekarri du eta honekin batera espainiarren eta foralisten desitxuratze historiko ofizialak.\nNafarroa osoko lurraldetasuna\nNafarroa Europako estatu bat da, euskal batasun politikoa, euskal Erresuma, 1016, 1127, 1177 eta 1190ko nazioarteko itun desberdinek edo Codex Calixtinus-ek adierazten eta probatzen duten bezala. Aipaturiko hitzarmenek, legeek eta foruek, Araba, Bizkaia eta Gipuzkoa lurraldeetako nafar izatearen kondizioa jasotzen dute, baita bertako biztanleena ere. Probintzi edo lurralde hauek ez ziren halakotzat existitzen, eta bertako naturalak nafarrak ziren. Beraz, gaur egun dagoen lurralde-banaketa juridiko-administratiboa ez da jatorriz, jasandako inbasioen eta horren ondoriozko nagusitasun kolonialaren ondorio baizik. Beste era batera esanda, batasun eta osotasunaren haustura Gaztelak Nafarroarekiko izandako jarrera gerrazale eta oldarkorraren ondorioa izan zen, nazioarteko hitzarmenen aurkako bidegabekeria onartezina, konkista, okupazioa eta menpekotasuna erakarri eta gauzatu zituena.\nArgitaratuta 1 martxoa, 2020\nPrevious Post Europar Batasunaren memoria historiko maltzurra eta nazismoak komunismoarekin duen parekatze onartezina.\nNext Post Araniello\nOne thought on “Nafarroa Erresumaren mendebaldeko lurraldearen konkistari buruzko hiru kontaketa.”\nPingback-a: NAFARROAKO ERRESUMAREN MENDEBALDEKO LURRALDEAREN KONKISTARI BURUZKO HIRU KONTAKETA | Martin Ttipia Kultur Elkartearen Bloga


Hasiera » Euskara » Mendigatxaren ‘uskarazko’ gutunak berrargitaratu eta Bidankozeko herritarrei bidali dizkiete\nAtalak: Euskara, Historia\nMariano Mendigatxa & R. Mª Azkue. Correspondencia / Eskutitzak (1902-1916) liburua Nafarroako Gobernuko Kultura sailak eta Bidankozeko Udal edo Haiza Bulguak argitaratu dute, Landarte programaren barruan. Gotzon Perez Artuch eta Alberto Angos arduratu dira publikazioaren edukiaz, eta diseinua, berriz, Anne Ibañez Guridik egin du. Liburuaren azala berezia da oso, gutun baten itxura baitu. Barruan, Mendigatxaren ondarea eta eskutitzak ulertzeko gakoak ere eskaintzen dira.


ANC eta Omnium elkarteek azaroaren 11rako deitutako manifestazioaren xehetasunak | Berriak Politika | EiTB\nANC eta Omnium elkarteek azaroaren 11rako deitutako manifestazioaren xehetasunak\nXingola horia paparrean eramateko eta jarrera baketsuan joateko eskatu diete bi elkarteek herritarrei. Katalunia osotik 570 autobus joago dira.\nANC eta Omnium erakundeek 'manifestazio handia' deitu dute azaroaren 11n\nANCk eta Omniumek manifestazioa deitu dute Bartzelonan azaroaren 11rako\nBartzelona xingola horiz bete nahi dute larunbatean (azaroaren 11n, 17:00etan) Kataluniako Asanblea Nazionalak (ANC) eta Omnium Cultural elkarte subiranistek. Kolore hori aukeratu dute Kataluniako preso politikoak aske uztea eskatzeko sinbolo gisa, eta hori izango dute aldarri nagusi: ANC zein Omnium elkarteetako presidenteak eta kontseilari kargugabetuak libre uztea. "Preso politikoak askatu. Errepublika gara" lelopean, presoen senitartekoak joango dira martxaren buruan, gaur iragarri dutenez.\nAgustin Alcoberro eta Marcel Mauri ANC eta Omnium elkarteetako presidenteordeek prentsaurrekoa eskaini dute eguerdian manifestazioaren xehetasunak azaltzeko. Zehaztu dutenez, Marina eta Pujades kaleek bat egiten duten bidegurutzean abiatu eta Icaria etorbidean bukatuko da martxan (agertokia bertan paratuko dute). 500 metro horietan jende uholdea bildu nahi dute antolatzaileek.\nAzaroaren 11koa "preso politikoen askatasunaren aldeko manifestazio handia" izatea da helburua, eta horretarako xingola horia paparrean eramateko deia egin diete herritarrei. Aurrekoetan egindako manifestazio guztiak bezalatsu, hau ere baketsua eta zibikoa izatea desio dute.\nMauriren esanetan, "azaroaren 11 askatasunaren aldeko Diada nazionala izatea nahi dugu", azken urteetako Diadetan bildutako jendetza errepikatzeko asmoa dutela gogorarazita.\nAlcoberrok manifestazioa antolatzea zaila izan dela azaldu du, oso denbora gutxi eduki baitute. Horren hitzetan, Diada eguneko martxak antolatzeko hiruzpalau hilabete behar izaten dituzte eta hau 10 egun eskasetan antolatu dute.\nKatalunia osotik joandako 570 autobus izango direla jakinarazi dute Alcoberrok eta Maurik.\nEH Bilduk ordezkaritza bidaliko du Bartzelonara\nEH Bilduk gaur iragarri duenez, koalizio abertzaleak ordezkaritza bidaliko du manifestaziora. Maddalen Iriarte eta Pello Urizar dira bertaratzekoak.\nJOKOAN | Portugal vs Maroko, 1-0\nURKULLU - SANCHEZ\nN-637 errepidea itxi dute Erandion, Getxorako bidean, istripua izan ostean\nRajoy ondasun erregistratzaile lanpostura itzuli da\nCasadoren masterra baliozkotzeko epaimahai eta aktarik ez dago, URJCren arabera


Castillon-en-Auge - Wikipedia, entziklopedia askea.\n49° 01′ 52″ N, 0° 05′ 42″ E / 49.0311°N,0.095°E / 49.0311; 0.095Koordenatuak: 49° 01′ 52″ N, 0° 05′ 42″ E / 49.0311°N,0.095°E / 49.0311; 0.095\nBoissey, Coupesarte, Sainte-Marguerite-de-Viette, Saint-Martin-du-Mesnil-Oury eta Vieux-Pont-en-Auge\n83 (%50) 83 (%50)\nCastillon-en-Auge Frantziako udalerria da, Calvados departamenduan dagoena, Normandia Beherea eskualdean. 2013an 168 biztanle zituen.\n2007an Castillon-en-Auge udalerrian erroldatutako biztanleak 141 ziren. Familiak 56 ziren, horien artean 16 pertsona bakarrekoak ziren (4 bakarrik bizi ziren gizonak eta 12 bakarrik bizi ziren emakumeak), 16 seme-alabarik gabeko familiak ziren eta 24 seme-alabak dituzten bikoteak ziren.\n2007an 69 etxebizitza zeuden, 54 familiaren etxebizitza nagusia ziren, 14 bigarren erresidentzia ziren eta 1 hutsik zegoen. 65 etxeak ziren eta 4 apartamentuak ziren. 54 etxebizitza nagusietatik 40 bere jabearen bizilekua ziren, 13 alokairuan okupaturik zeuden eta 1 doan lagata zegoen; 1ek hiru gela zituen, 19 etxek lau zituzten eta 34 etxek bost zituzten. 43 etxek euren parking plaza propioa zuten azpian. 23 etxetan ibilgailu bat zegoen eta 27 etxetan bat baino gehiago zituzten.\nCastillon-en-Auge udalerriko biztanleria-piramidea 2009an .\n2007an lan egiteko adina zuten pertsonak 87 ziren, horien artean 60 aktiboak ziren eta 27 inaktiboak ziren. 60 pertsona aktiboetatik 57 lanean zeuden (36 gizon eta 21 emakume) eta 3 langabezian zeuden (1 gizon eta 2 emakume). 27 pertsona inaktiboetatik 7 erretiraturik zeuden, 11 ikasten zeuden eta 9 "bestelako inaktibo" gisa sailkaturik zeuden.\n2009an Castillon-en-Auge udalerrian 57 unitate fiskal zeuden, 161,5 pertsonek osaturik. Pertsona bakoitzeko diru-sarrera fiskalaren mediana urteko 16.726 euro zen.\n2000. urtean Castillon-en-Auge udalerrian 11 nekazaritza-ustiategi zeuden, 672 hektarea erabiltzen.\nSainte-Marguerite-de-Viette (2,0 km)\nSaint-Martin-du-Mesnil-Oury (2,6 km)\nSaint-Michel-de-Livet (3,2 km)\nMontviette (3,4 km)\nCoupesarte (3,5 km)\nBoissey (4,0 km)\nBNF: 15247555c (data)


Urola Turismoak irudia eta web orria berritu ditu gaur egungo eskari turistikora egokituz | danbolin\nUrola bailara, kultura, natura eta euskararen arnasgune bezala aurkezten da bisitarien aurrean.\nLoiola, Euskadiko top 10 bisiten barruan kokatua dagoena, proposamen bereizgarria da bailara mailan.\nLogotipo eta web orri berritua\nIrudi berritzailea emateaz gain, euskaldundu egin dira izena eta web helbidea. Urola Turismoa deitzera pasatu da URLa ere aldatuz, www.urolaturismoa.eus.\nLogotipoari dagokionez, Urola bailarak eskaintzen dituen kolore eta ezaugarrietan oinarritu da: baso, zelai eta uraren koloreetan, alegia. Bertara hurbiltzen diren bisitariek aurkituko dutenaren lehen sentipena irudikatuz.\nWeb orrian bailarako eskaintza turistikoa bere osotasunean aurkezten da. Sartu orduko, bailarak eskaintzen dituen eskaintza turistiko ezberdinak ikusteko aukera emanez.\nHorrez gain, web orria lau hizkuntzatan prestatua dago: euskara, gaztelera, frantsesa eta ingelera. Eta erakundeak dituen sare sozialetara linkatua: facebook, twitter, Instagram eta Youtube. Bertan, informazioa maiztasunez zabaltzen delarik.\nUrola bailara, Euskal Herriaren bihotzean\nUrola bailara osatzen duten 7 herriak, Aizarnazabal, Azkoitia, Azpeitia, Beizama, Errezil, Zestoa eta Zumaia, Euskal Herriaren bihotzean aurkitzen dira. Bilbo, Donostia eta Gasteiztik pauso batera eta Iruña eta Iparraldetik oso gertu. Leku aparta Euskal hiriburuak ezagutu nahi dutenentzat.\nBailara euskalduna da Urola, biztanlegoaren gehiengoak egunerokoan euskara erabiltzen du komunikatzeko, beraz euskaraz hitz egin eta euskaraz bizitzeko aukera zabala eskaintzen du. Gure hizkuntza praktikan jarri ahal izango dute bisitariek: kontzertuak, antzerkiak, bisita gidatuak, esperientzia gastronomikoak, festak eta nola ez, bertakoekin harremantzeko aukera merkataritza eta ostalaritza establezimenduetan.\nKasu honetan, bailarako ohitura eta jaiak, kirol ekitaldiak, eta bertako azoka eta euskal merkataritzari buruzko informazio zabala aurkitzen da, baita gastronomia euskaraz sozializateko moduak ere, pintxopotea eta txotx adibidez.\nLoiola, proposamen bereizgarria\nUrola bailara mundu osoan ezaguna egiten duen ikurra Loiola da dudarik gabe. Besteak beste, Etxe Santua bezala ezagutzen den San Inazioren jaiotetxea eta Santutegia Euskadiko top 10 bisiten barnean aurkitzen dira.\nSail honetan, bisita gidatuen informazio orokorra, Loiolako bailaran San Inaziok izan zuen inpaktua ezagutzeko aukera, Ignaziotar Lurraldea (hiru tenpluen ibilbidearekin) eta Inaziotar Bidea topatuko ditugu.\nUrola bailarara etorri nahi duten familia, bikote, taldeek… euren egonaldia errazagoa egingo dieten plan antolatzailea topatuko dute. Bailaran eskaintzen diren natura eta kultura aukera guztiak modu orientagarri eta erraz batean agertzen direlarik.\nGastronomia maite dutenek ere erraz aurkituko dute beharrezko informazio guztia. Atal honetan bilatzaile bat ipini da jatetxe mota eta herriaren arabera. Bisitariek erretegi, jatetxe edo sagardotegi batera joan nahi duten aukeratu ahal izango dute kontaktu informazio guztia bertan aurkituz.\nOstatuari dagokionez, bilatzaileak mota aukeratzen laguntzen du: apartamendu turistikoa, aterpetxea, hotela, kanping-a, landetxea, nekazalturismoa eta landetxeak.\nBukatzeko, hizkuntza ezberdinetan eskuragarri dauden gida turistikoak deskargatzeko aukera ematen da, baita turismo bulegoen kokalekua eta informazio orokorra eta bailarako ekitaldi eta jarduerak.\nPrevious Article Eskualdeko Enplegu eta Prestakuntza eskaintza 2021-07-26\nNext Article Herri kirol ikuskizun polita izan zen atzo Arroagoian


LIBURUXKAK - FOLLETOS\nfolletos liburuxkak durango\nDURANGO TURISMO: ZURETZAKO PREST!\nDURANGO TURISMO: ZURETZAKO PREST! Durangoko turismo bulegoa herriko erdigunean dago, eta Durangori, Durangaldeari eta Euskadiri buruzko informazioa eskaintzen du; non lo egin, non jan, zer bisitatu eta zein ekintza eta jarduera egin daitezkeen azaltzen diote bertan bisitariari. Urte guztian zehar dago irekita, eta euskaraz, gaztelaniaz, ingelesez zein frantsesez eskaintzen ditu...\nturismo durango déjate caer por durango eginjausidurangora turismoenfamilia\nGaur erronka dibertigarri bat proposatzen dizugu… Badakizu Durangon non dagoen Kafe Antzoki bat, 1884an herriko "matadero" bat izan zela? Saltoka jokua badaukazu Kafe Antzoki dagoen lekura hurbiltzera proposatzen dizuegu. Ez galdu jokatzeko aukera! Familiarekin dibertituz eta gauza desberdinak eginez, gauza desberdinak gertatuko zaizkigu....\nTURISMO PROGRAMA BEREZIA KRIMENAREN JARDUNALDIAK - PROGRAMA TURISTICO ESPECIAL JORNADAS DEL CRIMEN\nTURISMO PROGRAMA KRIMENAREN JARDUNALDIAK 2018 Azaroaren 8 eta 9an OSTATUA + GOSARIAK PROGRAMA TURISTICO ESPECIAL JORNADAS DEL CRIMEN 2018 8 y 9 de noviembre ALOJAMIENTO + DESAYUNOS ...\nturismo durango museo de arte e historia de durango durangoko arte eta historia museoa centro de historia del crimen turismo programa berezia programa de alojamiento especial\n11 - 20 erakustea 143 emaitzatatik


referentziak: Ibilbide labyrinthikoa hon Larraun ibaia\nIbilbide labyrinthikoa hon Larraun ibaia\nPhoto baten azpian non ikusten dugu ibai eder oparo bat duela alboan errotea edo eihera bat eta urjauzia bere aldamenean eginik andaparea funzionatzeko erroteak guzia kokaturik paisaia idyllikoan irakurtzen dugu (Gara, Uda bero supplementua, ostirala 9 iraila 2005): Iribastik hasita Larraun ibaiak Arakilekin elkartu arterainoko ibilbidea egiten du.\nNiri kostatu zait sano ulertzea baina azkenean ia uzten dudala impossibletzat, azkenean diot, ulertu ahal izan dut: Iribastik hasita Larraun ibaiak bere ibilbidea egiten du harik (artio) elkartu Arakilekin.\nPosted by Erramun Gerrikagoitia at 23:43\nIrakurri zuek gure partez\nInglesa hobeto ulertzen duket ezi euskara\nZer luke txarrik? Edo ote luke onik ezer?\nBurla eginez bezala euskal irakurleari\nProblemarik ba dago, inkluso komparaketaz kanpo\nGabe deskansu possiblerik edo kin deskansu tarteak...\nHobe da errazago ezi gaitzago\nIkasi berbalaguna ganik eta berbalagunak ganik, ti...


Mendiko Zinemarako Nazioarteko Aliantzak 2022ko Grand Prize-arekin Michael Dillon saritzea erabaki du\nAzken eguneratzea: Asteartea, 15 February 2022 12:18\nArgitaratua: Asteartea, 15 February 2022 09:47\nMendiko Zinemarako Nazioarteko Aliantza - International Alliance for Mountain Film harro dago bere 2022ko Sari Nagusia Michael Dillon zuzendari australiarrari eman diotela iragartzeaz.\n2000. urtean eratu zen Mendiko Zinemaren Nazioarteko Aliantza. Kideen artean sektoreko erakunde ospetsuenak ditu, eta erreferentzia gune nagusia da mendiko zinema ekoizten, sustatzen eta mantentzen dutenentzat. Gaur egun 28 kide gara: mendiko 26 zinemaldi, mendiko museo bat eta mendiko zinema-artxibo bat, Europa, Asia, Ipar eta Hego Amerika eta Ozeaniako 20 herrialde ordezkatzen dituztenak. Sortu zenetik, kideek mendiko zinemaren mundua beren talentuarekin aldatu dutenak ohoratu nahi izan dituzte. IAMFko kideek beren esker ona adierazi nahi diete beren ibilbidean mendiko zinemaren bilakaeran lagundu duten zinemagile, zuzendari eta ekoizleei, gaur egun den genero nabarmena bihurtu arte. Hori buruan, IAMFek IAMF Grand Prize sortu zuen 2002an, mendiko zinemaren munduko liderrak aintzatesten dituena. Irabazleen artean Gerhard Baur, Lothar Brandler, Pavol Barabas, Kurt Diemberger, Ermanno Olmi, Werner Herzog eta, 2021ean, Dariusz Zaluski bezalako zuzendariak daude, baita Swiss Television edo Sender Films bezalako ekoizleak ere.\nAurten, Mendiko Zinemarako Nazioarteko Aliantzak erabaki du Michael Dilloni ematea Sari Nagusia, mendiko zinemaren esparruan egindako lanagatik. Berrogeita hamar urtetan zehar aire zabaleko zinemako ehun proiektu baino gehiago burutu ditu.\nBere ibilbideko alderdirik aipagarrienen artean, Sir Edmund Hillaryren kameralaria izaten pasatako 25 urteak eta Everesterako Australiako hiru espedizio garrantzitsuren filmazioa daude, ordutik inoiz errepikatu ez den gailurrerako igoera barne. "Everest Sea to Summit" film horrek zortzi sari handi irabazi zituen mundu osoan, eta garai guztietako abentura-film onenetakotzat jotzen da. 2022an zehar, "Everest Sea to Summit" Mendiko Zinemaren Nazioarteko Aliantzako kide guztien eskura egongo da, beren programetan sartzea erabakitzen badute.\nLehen aldia da IAMFren Sari Nagusia hego hemisferioko edo Mendiko Zinemarako Nazioarteko Aliantzako kide ez den herrialde bateko norbaitek irabazten duela. Horregatik, errekonozimendu bat da, ekoizpen kopuruari dagokionez iparramerikarrak edo europarrak baino txikiagoak izan arren, mendiko zinemaren historian paper garrantzitsua izan duten zinematografia guztientzat.\nInternational Alliance For Mountain Film Grand Prize (2002-2022)\n2022 MICHAEL DILLON\n2021 DARIUSZ ZALUSKI\n2018 KURT DIEMBERGER *ikusi MendiTV